text:
Ugeze i Gahini bakubwira amateka anyuranye ajyanye n’imyemerere arimo ‘Urukuta rw’Ibitangaza’, Inzu y’ubumwe, ‘Aho gutera igikumwe ushimangira ko utazava kuri Yesu’ n’amateka y’ububyutse bwakwiriye muri Afurika y’u Burasirazuba yose.
Archbishop Welby yashimye uburyo Gahini iri gutezwa imbere mu nzego zose haba Cathedral iri kuhubakwa, ikigo ngororamuco, ibitaro, amashuri, n’iteramabere ry’ikiremwamuntu muri rusange.
Ati “Ikiruta ibindi ni uko ububyutse bwo muri Afurika y’u Burasirazuba bwatangiriye hano, bujyanye n’iterambere ry’itorero, muri make twashimye Imana.”
Yavuze ko Gahini ari ahantu Itorero ry’Abangilikani rifite amateka akomeye, ari naho mu myaka ya 1930-40 ryakomoye imbaraga zo kubona abamisiyoneri, abaganga, n’ububyutse mu kwemera.
Ati “Icyo nasabira hano ni uko abantu benshi bajya bahagirira ingendo nyobokamana, bakagenda nk’Intumwa za Yesu Kirisito. Ni ibintu nzajya mvugaho ningera mu Bwongereza, nzabyandikaho, ndetse njye mbigarukaho mu gihe ntanga inyigisho.”
Gahini ifite mateka yihariye
Urukuta rw’ibitangaza rwagaragaye mu 2004, ubwo urukuta rw’inyubako ya Diyosezi rwiyasaga nta kirusagariye, byahuriranye n’uko mu Itorero rya Gahini harimo ibibazo by’amacakubiri byanagejejwe no kuri Perezida Paul Kagame.
Ni ibibazo byaturukaga ku gatsiko kamwe mu idini kakwanyaga Musenyeri Birindabagabo aho bivugwa ko hari n’abandi bantu bakomeye bari babiri inyuma.
Musenyeri wa Diyosezi ya Gahini, Alex Birindabagabo yagize ati “Mu gitondo saa mbiri abakozi barangije gusenga, umwe yabwiye abandi ati igikuta cyasenyutse, iriya nzu igiye gusenyuka nimutabare. Abantu bahacaga bose barahagarara bakavuga bati iyi nzu izize iki? »
Ukwiyasa k’uru rukuta kwareshyaga na sentimetero eshanu ubirebye uri hanze, bajya kuburira abantu barimo imbere, ariko basanga imbere nta kibazo kirimo, babanza gutekereza ko ari ukubera ko aribwo bigitangira.
Bugenimana Jean Pierre wari ushinzwe kubakisha inzu za Diyosezi ngo yatangiye kwiga uburyo aza guhuza urwo rukuta inzu yose idashyizwe hasi, maze nka saa tanu haza umuntu amubwira ko inzu yateranye kandi yari yasadutse kuva hejuru kugeza ku musingi wayo n’amatafari yacitsemo kabiri.
Baje gutekereza ko ari Imana yohereje ubutumwa bwabahumurizaga ko ibibazo byari bibugarije mu itorero ryabo bidateze kubatandukanya burundu.
Musenyeri Birindabagabo ati «Naje gusobanukirwa mu kwezi kwa 11, icyo Imana yatubwiraga cyaramaze kuba. Imana yaratubwiraga ngo mugiye kugaragara nk’itorero risadutse urebera hanze, ariko nimuhumure imbere muri bazima.»
« Ikindi ni uko Imana yavugaga ngo ‘mu gihe abantu bazaba bibaza uko ibya Gahini bigiye kugenda, nibwo ibyanyu nzabirangiza nk’Imana.’»
Ububyutse bwa Gahini kandi busubira no mu 1936, ubwo imbaraga z’Imana zamanutse ahantu hose zigakangaranya abanyabaha, abenshi bakemera kwihana, izo mbaraga zinakwira Afurika y’u Burasirazuba.
Gahini yahise ihinduka ahantu ho gusengerwa hakomeye ndetse habera n’ibindi bitangaza, hakurura n’abanyamahanga, ari naho Se wa Minisitiri w’Ububanyi n’Amahanga wa Uganda, Sam Kutesa yaguye mu 1952 ubwo yari yagiyeyo gusenga.
Inkuru y’ububyutse bw’i Gahini ni nayo yahinduye Justin Portal Welby ubwo yari afite imyaka 18 yigisha muri Kenya mbere y’uko atangira kwiga Kaminuza, nk’uko yabigarutseho kuri uyu wa Gatandatu.
Icyo gihe ngo ntiyari azi Yesu, maze ubwo yaganiraga n’umuyobozi w’Ishuri Ryisumbuye rya Kiburu amubwira ibijyanye n’ububyuke bwo muri Afurika y’u Burasirazuba, ku wa 12 Ukwakira 1975 maze yakira Yesu nk’Umwami n’umukiza.
Yatangiye urugendo rw’ubukirisito ubwo ku wa 4 Gashyantare 2013 yagirwaga umuyobozi wa Diyosezi ya Canterbury n’umuyobozi w’Abangilikani ku Isi.
Bishop Birindabagabo, yavuze ko Gahini iri guhindura isura, ndetse hari gahunda yo kubaka inzu nyinshi ngo abahasura bajye babona aho baryama.
Ati “Hari n’indi mishinga dufite, hari ikigo tugomba kubaka ngo abantu nacyo bajye baza bagisure, ni ukuvuga ngo aho ibiro by’Ikigo cy’Ububyuke kizaba kiri. Ubu rero turimo turatumira abashoramari kugira ngo baze bubake kuko nk’uko mubibona, ubwo Archbishop wa Canterbury yaje, umuryango w’Abangilikani ku Isi yose ndetse si bo bonyine n’abandi bakunda Imana bagiye kuza ari benshi cyane.”


c: text/html

text:
EGERA IMANA
“Imana ikunda utanga yishimye”
Ni iyihe mpano wumva wahabwa ikagushimisha? Nta gushidikanya ko buri wese muri twe yakwishimira impano ahawe n’umuntu uyitanze abitewe n’urukundo, aho kuyitanga abihatiwe. Gutanga bigira akamaro bitewe n’impamvu ibiteye. Ni iby’ingenzi ko natwe dusuzuma impamvu zituma dutanga. Uretse natwe, Yehova na we biramushishikaza. Reka dusuzume amagambo intumwa Pawulo yanditse ahumekewe, aboneka mu 2 Abakorinto 9:7.
Kuki Pawulo yanditse ayo magambo? Yashakaga gushishikariza Abakristo b’i Korinto gufasha bagenzi babo bahuje ukwizera b’i Yudaya bari bafite ibyo bakeneye. Ese yaba yarahatiye Abakorinto kugira icyo batanga? Oya. Ahubwo yarabandikiye ati “buri wese akore nk’uko yabyiyemeje mu mutima we, atagononwa cyangwa asa n’ushyizweho agahato, kuko Imana ikunda utanga yishimye.” Reka dusuzume twitonze ayo magambo yababwiye.
“Nk’uko yabyiyemeje mu mutima we.” Pawulo yavuze ko Umukristo nyakuri atanga kubera ko yabyiyemeje “mu mutima we.” Nanone Umukristo afata igihe cyo gutekereza yitonze ku byo Abakristo bagenzi be bakeneye. Hari intiti yavuze ko ijambo ry’umwimerere ryahinduwemo ‘kwiyemeza,’ ryumvikanisha “igitekerezo cyo guteganya mbere y’igihe.” Ku bw’ibyo, Umukristo atekereza ku byo mugenzi we bahuje ukwizera akeneye, agashaka icyo yamumarira.—1 Yohana 3:17.
“Atagononwa cyangwa asa n’ushyizweho agahato.” Pawulo yagaragaje ibintu bibiri Abakristo bagombye kwirinda mu gihe batanga. Bagombye gutanga batagononwa kandi badashyizweho agahato. Ijambo ry’ikigiriki ryahinduwemo ‘kugononwa’ rifashwe uko ryakabaye, risobanura gukora ikintu ubitewe no “kurakara (cyangwa agahinda).” Hari igitabo cyavuze ko umuntu utanga agononwa atanga “afite agahinda bitewe no kumva ko agiye kurekura amafaranga ye.” Umuntu utanga abihatiwe na we, atanga bitewe no kumva ko ashyizweho agahato. None se ni nde muri twe wakwifuza guhabwa impano n’umuntu uyitanze agononwa cyangwa ashyizweho agahato?
“Imana ikunda utanga yishimye.” Pawulo yavuze ko mu gihe Umukristo yiyemeje gutanga, yagombye kubikora abikunze kandi yishimye. Koko rero, umuntu ugira ibyishimo ni uwatanze abikuye ku mutima (Ibyakozwe 20:35). Ibyishimo by’uwo muntu bizagaragarira abandi. Koko rero, imvugo ngo “yishimye” yumvikanisha uko utanga aba yumva amerewe ku mutima ndetse n’uko isura ye iba imeze. Iyo umuntu agize icyo aduha yishimye bidukora ku mutima kandi bigashimisha Imana. Hari indi Bibiliya yahinduye uwo murongo igira iti “Imana ikunda abakunda gutanga.”—Contemporary English Version.
“Imana ikunda abakunda gutanga”
Ayo magambo yahumetswe yanditswe n’intumwa Pawulo, akubiyemo ihame rigenga Abakristo mu birebana no gutanga. Twaba dutanga igihe cyacu, imbaraga zacu cyangwa ubutunzi bwacu, nimucyo dutange tubikuye ku mutima, kuko iyo tugize ubuntu tugafasha cyane cyane abafite ibyo bakeneye, biduhesha ibyishimo nyakuri. Nidutangana umutima ukunze bizaduhesha ibyishimo kandi bizashimisha Imana, kuko “ikunda utanga yishimye.”
Aho wasoma muri Nzeri

robotstxt: allowed

filter: keep


text:
Uburyo bw’icyitegererezo
NIMUKANGUKE!
Ikibazo: Ese wumva ari ngombwa ko abantu bashyiraho imihati kugira ngo bagere ku ntego zabo?
Umurongo w’Ibyanditswe: Umb 7:8a
Icyo wavuga: Izi ngingo zirimo amahame ya Bibiliya agaragaza icyo abantu bakora kugira ngo bagere ku ntego zabo.
NIMUKANGUKE!
Ikibazo: Uko byagenda kose, hari ibintu bigenda bihinduka mu mibereho yacu. None se wumva uburyo bwiza bwo guhangana na byo ari ubuhe?
Umurongo w’Ibyanditswe: Umb 7:10
Icyo wavuga: [Mwereke ingingo itangirira ku ipaji ya 10.] Iyi ngingo igaragaza amahame yo muri Bibiliya yadufasha guhangana n’iryo hinduka.
TEGA IMANA AMATWI UZABEHO ITEKA
Ikibazo: Twese, hakubiyemo n’abagize umuryango wacu n’incuti zacu, dufite izina. Ese Imana na yo ifite izina? Iryo zina ni irihe?
Umurongo w’Ibyanditswe: Zb 83:18
Icyo wavuga: Aka gatabo gasobanura ibindi bintu byinshi Bibiliya yigisha ku birebana n’Imana. [Vuga muri make ibiri ku ipaji ya 6 n’iya 7.]
ANDIKA UBUNDI BURYO WAKORESHA
Ifashishe urugero rwatanzwe mu ngingo yabanjirije iyi kugira ngo utegure uburyo bwawe bwo gutanga ibitabo.


text:
Patient Bizimana wakunzwe bidasanzwe mu ndirimbo ze nka ‘Iyo neza’, ‘Amagambo yanjye’, ‘Menye neza’ n’izindi; ahamya ko Imana yamugiriye ubuntu butangaje mu buzima bwe kuba yaramuhaye impano ikomeye yo kubwiriza ubutumwa bwayo binyuze mu ndirimbo ndetse zikaba umusemburo mu mitima y’ababa bacitse intege.
Uyu muhanzi w’imyaka 30 y’amavuko amaze no kumenyekana mu bitaramo ngarukamwaka akora bikitabirwa mu buryo bukomeye.
Nyuma y’igihe adashyira ahagaragara indirimbo nshya yongeye kwanzika akora indirimbo nshya yise "Uwaruvuga" ikurikiranye n’iyitwa "Nongeye Ndaje" ifite amashusho yafatiwe mu gitaramo, uburyo bukunze kwifashishwa n’abahanzi bakomeye mu muziki wo kuramya no guhimbaza Imana ku Isi.
Mu kiganiro yagiranye na IGIHE, uyu muhanzi yavuze ko yatangiye gutegura album nshya ebyiri azamurika mu gitaramo ngarukamwaka ategura kizwi nka ’Easter Celebration’, imwe izaba igizwe n’indirimbo z’amashusho ndetse n’ikubiyeho ayafatiwe mu bitaramo bitandukanye yagiye aririmbamo mu buryo buzwi nka ’Live Recording’.
Yagize ati "Tumeze neza, nari maze igihe ncecetse, ndi mu bihe bya kwigaruramo imbaraga. Niyo mpamvu nari maze igihe nta ndirimbo nshyira hanze, nta kintu na kimwe nshyira hanze ariko kuva muri uku kwezi kugeza ku itariki ya Pasika, muri iki gihe cyose nzajya nshyira indirimbo nshya ahagaragara buri kwezi."
Yongeyeho ati "Indirimbo ngiye kwibandaho muri iki gihe ni izifasha abakunzi banjye by’umwihariko n’abakunzi b’indirimbo zihimbaza Imana. Indirimbo zibafasha kwegera intebe y’Imana."
Patient Bizimana avuga ko ari muri urwo rwego yashyize hanze iyo yise "Uwaruvuga".
Yagize ati "Ni indirimbo ivuga ukuntu urukundo rw’Imana utarubonera amagambo, ko utabona ibisingizo bikwiye byo kuruvuga kuko ni urukundo rutagereranywa."
Patient Bizimana uri mu bahanzi bakomeye mu muziki wo kuramya no guhimbaza Imana mu Rwanda, avuga ko nubwo urugendo rwo kuwagura barimo rugikenewemo ingufu, hari byinshi byagezweho byo kwishimira.
Ati "Ku giti cyanjye, mbona muzika ya Gospel mu Rwanda igana aheza nubwo hakiri byinshi byo gukora ariko turizera Imana ko aho tuvuye n’aho tugeze, nta gushidikanya imbere ni heza cyane."
Akomeza avuga ko icyo ashimira abakurikirana ibikorwa bye n’abandi bahanzi bakora umuziki wo kuramya no guhimbaza Imana ari uburyo bababa hafi, inama zibashyiramo imbaraga zo gukomeza umurimo ndetse n’uburyo bitabira ibitaramo bakanagura umuziki wabo.
Uyu muhanzi avuga ko impamvu atangiye gusohora indirimbo nshya nyamara igitaramo cyo kuzimurika kibura amezi menshi ngo kibe, ni ukugira ngo abantu benshi bazimenye, bazumve, kugira ngo icyo gihe kizagera bazizi neza, babashe gufatikanya kuramya.
Yavuze ko nubwo nta gitaramo cye bwite ari gutegura mu bihe bya vuba, hari ibindi bikorwa bitandukanye yiteze kugaragariza abakunzi b’umuziki we birimo gukora amashusho mashya ndetse akazagenda agaragara mu bitaramo bitegurwa n’abandi n’ibindi bikorwa bitandukanye byiyongera ku myiteguro ya album ahugiyemo.
Patient Bizimana washyize ahagaragara indirimbo ya mbere mu ruhererekane rw’izo azaririmbana n’abazitabira igitaramo cye kuri Pasika umwaka utaha, amaze kumurika album zindi ebyiri z’amashusho zirimo iyo yise "Iyo Neza" n’indi yitwaga "Ubwo Buntu". Izo ziyongeraho izindi eshatu zikozwe mu buryo bw’amajwi.
Mu gitaramo Patient Bizimana yaherukaga gukora cya Easter Celebration 2017, yatunguye umubyeyi we amusaba ko baririmbana indirimbo ikunze gukoreshwa muri Kiliziya Gatolika yajyaga amwigisha mu buto bwe, ayiririmba mu buryo bwashimishije imbaga y’abasaga ibihumbi bitanu bacyitabiriye muri Kigali Convention Centre.
Nongeye Ndaje, imwe mu ndirimbo zizagaragara kuri album nshya ya Patient ya ’Live Recording’


text:
Ku wa 13 Nzeri 2016, imfungwa n’abagororwa basaga ibihumbi bitanu bafungiye muri gereza nkuru ya Gasabo mu murenge wa Kimironko basuwe n’abayobozi bakuru ba Kiliziya Gatulika barimo Karidinari, Musenyeri n’abapadiri batandukanye mu gikorwa cyo gusakaza impuhwe z’Imana kibera mu gihugu hose.
Iki gikorwa cy’impuhwe z’Imana cyatangijwe na Papa Francis, nyuma y’uko yagize umwaka wa 2016, uwa Yubile w’impuhwe z’Imana, bityo akaba yifuza ko buri muntu yamenya ndetse agasobanukirwa n’impuhwe z’Imana abantu bose bakazibamo, kuko buri wese azikeneye kandi akaba ikimenyetso cy’impuhwe z’Imana muri bagenzi be, mu ibikorwa by’amaboko, iby’umubiri ndetse n’iby’umutima; Isi ikabaho mu mahoro aho kuba mu mwiryane.
Karidinali Philippe Ouedraogo ukomoka mu gihugu cya Burkinafaso ni umwe muri ba Karidinali bari mu Rwanda mu gikorwa cyo gusakaza impuhwe z’Imana asobanura ko bahawe ubu butumwa na Papa Francis kugira ngo bugere ku Isi yose.
“Abakaridinari bagabanijwemo amatsinda basura amagereza, ibigo by’imfubyi, n’ibitaro mu rwego rwo kubahumuriza. Kuba twaje hano muri iyi gereza, ni ukugira ngo abahafungiye bumve kandi bamenye impuhwe z’Imana, maze babashe kwiyakira muri ubu buzima barimo.”
Musenyeri Smaragde Mbonyintege, Umushumba wa Kiliziya Gatolika ya Kabgayi, yavuze ko hari abagororwa bamaze guhabwa amasakaramentu, bakagarukira Imana binyuze mu mpuhwe z’imana. “Ndahamya ko iki gikorwa gifite umumaro cyane, kuko nk’ubu muri gereza ya Mpanga aho cyahereye, abagororwa basaga 350 bakiriye impuhwe z’Imana bahabwa n’amasakaramentu.”
Ubuyobozi bwa Gereza ya Gasabo bwashimye iki gikorwa cyane kuko ibikorwa nk’ibi bifasha umuntu ufunze gutekereza ku cyaha afungiye, bityo akaba yafata n’umwanzuro mwiza wo kwihana. Ubu buyobozi bukaba bwanishimiye impano abagororwa bahawe irimo ibiringiti na Bibiliya.
Kuva ku itariki ya 9 Nzeri 2016 mu Rwanda hari abakaridinari batatu muri kongere yo gusakaza ibikorwa by’impuhwe z’Imana, hibandwa cyane ku bazikeneye kurusha abandi, barimo imfungwa, abarwayi, abafite ubumuga, imfubyi n’abapfakazi n’abandi bababaye bakabasura bakanabahumuriza.
Aba bakaridinari bari mu Rwanda bayobowe Karidinali Laurent Monsengwo Pasinya ukomoka muri Repubulika iharanira Demokarasi ya Congo, ari na we wahawe inkoni yo kuyobora abandi mu gikorwa cy’impuhwe z’Imana.
Abakaridinari ni abepisikopi b’abajyanama ba Papa batoranywa na we, ni na bo bafata ibyemezo bitandukanye birimo guhitamo uzasimbura Papa igihe yitabye Imana cyangwa agiye mu kiruhuko cy’izabukuru; ndetse n’iyo hari ikibazo gikomeye cyabaye abakaridinari bose bajya i Roma bagasengana na Papa, bakungurana ibitekerezo mu kugikemura. Muri Afurika habarizwa abakaridinari 13.


text:
News Details
Category: News
ABAHUZABIKORWA B’INAMA Y’IGIHUGU Y’ABANTU BAFITE UBUMUGA BO MU KARERE KA NYANZA BAHUGUWE NA NCPD UKO BUZUZA INSHINGANO ZABO
Ku wa 8 Nzeri 2017, Inama y’Igihugu y’Abantu bafite ubumuga yahuguye komite za NCPD zatowe zo mu Karere ka Nyanza. Ubwo yafungura aya mahugurwa Umunyamabanga Nshingwabikorwa w’Inama y’Igihugu y’Abantu bafite Ubumuga Bwana NDAYISABA Emmanuel yavuze ko aya mahugurwa azibanda ku inshingano batorewe, amategeko arengera Abantu bafite ubumuga, gukora igenamigambi, gukora raporo ndetse n’imyitwarire ikwiriye uwatorewe guhagararira Abantu bafite Ubumuga. Umunyabanga Nshingwabikorwa w’Akarere ka Nyanza bwana NIYONSHIMYE Olivier wari uhagarariye umuyobozi w’Akarere ka Nyanza, yashimiye NCPD igikorwa cyiza yakoze cyo guhugura Abafite Ubumuga bo mu Karere ka Nyanza, Yakomeje asaba abaje muri aya mahugurwa kuyakurikirana neza basobanuza ibyo batumva neza ku buryo amahugurwa azarangira basobanukiwe n’inshingano zabo.
INSHINGANO ZA KOMITE Z’INAMA Y’IGIHUGU Y’ABANTU BAFITE UBUMUGA (NCPD)
Ubwo yatanganga ikiganiro kigendanye n’inshingano z’abagize komite z’Abantu bafite ubumuga bwana MUTABAZI Innocent watanze iki kiganiro yabwiye abari mu mahugurwa ko komite ya NCPD kuri buri rwego igizwe n’abantu 7 batorwa n’Abantu bafite Ubumuga, buri wese akaba afite inshingano ze ariko zoze zikaba zuzuzanya akaba ariyo mpamvu inshingano bazazuzuza habayeho ubwumimvikane no gukorera hamwe. Komite nyobozi ya buri rwego igizwe n’umuhuzabikorwa, umuhuzabikorwa wungirije, umunyamabanga wa komite, n’abandi bafite nshingano zubakiye ku nkingi za Leta y’ubumwe ari zo Ubutabera, Imibereho Myiza, Imiyoborere myiza, ubukungu. Iki kiganiro cyatanzwe n’Umujyanama mu by’Amategeko muri NCPD MUKARUGWIZA Clemence yasobanuriye abari mu mahugurwa ko Abantu bafite Ubumuga bafite uburenganzira nk’ubw’abantu hakiyongera ubundi bwihariye kubera ko ari icyiciro cyihariye. Urugero nko mu gihe ufite ubumuga agiye kwiga bitewe n’ubumuga afite ashakirwa uburyo bwo kwiga bwihariye, nko kubona imikino igendanye n’ubumuga bwe , guhabwa igihe kinyongera mu gukora ibizamini mu gihe hari urugingo afite rudakora neza, guhabwa akazi igihe mu ipaganwa yaganyije n’undi udafite ubumuga. Uburenganzira bwo gushakana n’uwo yishakira, kujya mu idini yishakiye, gutanga ibitekerezo bidasesereza abandi.uburenganzira bwo guhabwa amakuru, uburenganzira bwo gutorwa. Yarangije abwira abitabiriye amahugurwa ko umuntu ukoreye ihohoterwa ufite ubumuga ahabwa igihano cyiruta ibindi.
UBUYOBOZI BWIZA N’AMAJYAMBERE
Iki kiganiro cyatanzwe na bwana MURERA Emmanuel wabwiye abari mu nama ko ibiranga umuyobozi mwiza ari uwuzuza inshingano ashinzwe ndetse akarangwa na Kirazira z’umuco nyarwanda.


text:
Abagize Kompanyi Uregero Media Group bateguye igitaramo cyo kumurika no kugaragaza abana b’abanyempano batoranyijwe muri 15 hakaba hasigaye batanu bageze mucyiciro cyanyuma, aho ahagamijwe gushaka uwambere ariko bose bakazahembwa.
Kuri iki cyumweru tariki ya 15 Mutarama 2017 guhera I saa cyenda ku rusengero rwa Vivante Kimihurura, iri tsinda ry`abana banyuze muri Urugero Music Academy baraba basoza iki cyiciro, maze hifashishijwe itsinda ry`abanyamuziki bazaba bagize akanama nkemurampaka hatoranywe uwahize abandi ndetse uko bazagenda bakurikirana bahembwe ibihembo bitandukanye.
Ni mu gitaramo kizitabirwa n`amatsinda atandukanye nka Healing Worship Team na True Promises zikunzwe n`abatari bake, umuramyi Serge Iyamuremye ndetse n`umunyarwenya Clapton ndetse no ku nshuro ye ya Mbere Niyonkuru Joyeuse umwana wa Lilian Kabaganza uherutse kwinjira muri muzika akazaza gutera ishyaka bagenzi be, kwinjira ni ubuntu.
Iki gitaramo cyo gusoza icyiiro cya mbere kikazasozwa hahita hakomerezaho icyiciro cya kabiri, abana b`abakristo baziyandikisha hongere hatoranywe abazagumana na Urugero Media Group muri uyu mwaka wa 2017.
Urugero Music talent ni iki?
Urugero Music talent ni igikorwa cyatangijwe na Urugero Media Group mu rwego rwo gutoza abaramyi b`ejo hazaza hibanzwe cyane cyane ku bana batoya uhereye ku myaka irindwi kugeza ku myaka cumi n`itanu.
Iki gikorwa cyatangijwe mu kwezi kwa mbere 2016 aho mu bana basaga 40 bari biyandikishije hatoranyijwe 15 nabo hakaza gutorwamo 5 barimo abakobwa 3 ndetse n`abahungu 2 maze aba basigaranywa na Urugero Media Group mu kurushaho kubatoza ibijyanye no kubaho mu buzima buramya Imana.
Mu gihe kingana n`umwaka wose aba bana bamaranye na Urugero Media Group bagiye batozwa ibijyanye n`umuziki, ijambo ry`Imana ndetse n`uburere rusange, ibi bikaba byarakorwaga mu biruhuko mu rwego rwo kutabangamira amasomo y`aba bana mu mashuri asanzwe.
Byinshi byakozwe n`aba bana harimo indirimbo “ Mpore Rwanda “ yakozwe mu rwego rwo guhumuriza abanyarwanda muri rusange bitewe n`amateka mabi yaranze igihugu cyacu, ndetse aba bana bakaba baragiye bitabira ibitaramo bitandukanye mu rwego rwo kurushaho kwagura ubumenyi bwabo ndetse aho bagiye banyura hose bakaba barishimiwe na benshi.
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Rurangwa Aimable


text:
MISA YO KU MUGOROBA UBANZIRIZA NOHELI (24 UKUBOZA)
ISOMO RYA MBERE
Isomo ryo mu gitabo cy’Umuhanuzi Izayi (Lz 62, 1-5)
Uhoraho aravuze ati 1«Sinzigera ntererana Siyoni, sinzareka guhihibikanira Yeruzalemu kugeza ubwo ubutungane bwayo butangaje nk’icyezezi, n’umukiro wayo ukakirana nk’urumuri. 2Bityo amahanga azabone ubutungane bwawe, abami bose babone ikuzo ryawe. Nuko bazakwite izina rishya rizatangazwa n’Uhoraho.
3Uzamera nk’ikamba ribengerana mu kiganza cy’Uhoraho, nk’igisingo mu ntoki z’Imana yawe. 4Ntibazongera kukwita «Nyirantabwa», n’igihugu cyawe ngo cyitwe «ltongo», ahubwo uzitwa «Inkundwakazi», n’igihugu cyawe cyitwe «Umugeni», kuko Uhoraho azaba agukunze, igihugu cyawe akibengutse. 5Uko umusore ashaka umugeni w’isugi, ni ko Uwaguhanze azakubenguka; kandi nk’uko umukwe yishimira umugeni we, Imana yawe ni ko izakwishimira.»
ZABURI (Zab 89 (88), 20ab. 21, 27-28, 29-30)
Inyik/ Nyagasani, ni wowe ufite amagambo y’lsezerano rihoraho.
Kera wavuganiye n’abayoboke bawe mu ibonekerwa,
maze uravuga uti «Nateye inkunga umuntu w’intwari.
Nsanga Dawudi yambera umugaragu,
maze musiga amavuta yanjye matagatifu.»
Azanyiyambaza agira ati «Uri Data,
uri Imana yanjye, uri urutare nkesha agakiza.»
Nanjye nzamugira imfura yanjye,
n’ikirenga mu bami b’isi.
Nzamukomereza impuhwe zanjye ubuziraherezo,
kandi iryo sezerano ntirizasubirwaho.
Ingoma ye nzayikomeza iteka,
n’intebe ye y’ubwami izarambe nk’ijuru.
ISOMO RYA KABIRI
Isomo ryo mu gitabo cy’Ibyakozwe n’Intumwa (Intu 13, 16-17. 22-25)
Pawulo ageze i Antiyokiya ho muri Pisidiya, yinjira mu isengero ku isabato aricara. Maze abari bahateraniye bamusaba kugira ijambo ababwira.
16Nuko Pawulo arahaguruka, amaze kubacecekesha ikiganza araterura ati «Bayisraheli, namwe abatinya Imana nimunyumve. 17Imana ya Israheli umuryango wacu yitoreye abasekuruza bacu, ibaha kororoka igihe bari abasuhuke mu gihugu cya Misiri. Hanyuma ihabavanisha ububasha bwayo bukomeye. 22Imana imaze guhigika umwami Sawuli ishyiraho Dawudi ngo ababere umwami, ari na we yatanzeho icyemezo iti ‘Nabonye Dawudi mwene Yese, umuntu unguye ku mutima, uzakora ibyo nshaka byose.’ 23Mu rubyaro rwe nk’uko Imana yari yarabimusezeranyije ni ho yakuye Yezu, Umukiza wa Israheli. 24Mbere y’ ukuza kwe, Yohani yatangarije Abayisraheli bose batisimu yo kwisubiraho. 25Nuko ajya kurangiza ubutumwa bwe aravuga ati ‘Nta bwo ndi uwo mukeka! Ahubwo hari ugiye kuza ankurikiye, nkaba ntakwiriye no guhambura udushumi tw’ inkweto ze.’»
IBANGONDIRIMBO RIBANZIRIZA IVANJILI
Alleluya Alleluya.
Icyaha cy’isi kigiye guhanagurwa,
maze tugengwe n’Umukiza w’isi yose.
Alleluya.
IVANJILI (Isomo rirerire)
+ Amagambo yo mu Ivanjili ntagatifu uko yanditswe na Matayo (Mt 1, 1-25)
1Dore igitabo cy’amasekuruza ya yezu Kristu, umwana wa Dawudi, mwene Abrahamu. 2Abrahamu yabyaye Izaki, Izaki abyara Yakobo, Yakobo abyara Yuda n’abavandimwe be, 3Yuda abyara Faresi na Zara kuri Tamara, Faresi abyara Esiromi, Esiromi abyara Aramu. 4Aramu abyara Aminadabu, Aminadabu abyara Nahasoni, Nahasoni abyara Salimoni. 5Salimoni abyara Bowozi kuri Rahabu, Bowozi abyara Yobedi kuri Ruta, Yobedi abyara Yese, 6Yese abyara umwami Dawudi.
Dawudi abyara Salomoni ku mugore wa Uriya, 7Salomoni abyara Robowamu, Robowamu abyara Abiya, Abiya abyara Asa, 8Asa abyara Yozafati, Yozafati abyara Yoramu, Yoramu abyara Oziyasi, 90ziyasi abyara Yowatamu, Yowatamu abyara Akazi, Akazi abyara Ezekiyasi, 10Ezekiyasi abyara Manase, Manase abyara Amoni, Amoni abyara Yoziyasi, 11Yoziyasi abyara Yekoniyasi na barumuna be, igihe bajyanwa bunyago i Babiloni.
12ljyanwabunyago ry’ i Babiloni rirangiye Yekoniyasi abyara Salatiyeli, Salatiyeli abyara Zorobabeli, 13Zorobabeli abyara Abiyudi, Abiyudi abyara Eliyakimu, Eliyakimu abyara Azori, 14Azori abyara Sadoki, Sadoki abyara Akimu, Akimu abyara, Eliyudi, 15Eliyudi abyara Eleyazari, Eleyazari abyara Matani, Matani abyara Yakobo, 16Yakobo abyara Yozefu umugabo wa Mariya, ari we wabyaye Yezu witwa Kristu.
17Ibisekuruza byose hamwe rero ni ibi: kuva kuri Abrahamu kugeza kuri Dawudi, ni ibisekuruza cumi na bine; kuva kuri Dawudi kugera ku ijyanwabunyago ry’i Babiloni, ni ibisekuruza cumi na bine; kuva ku ijyanwabunyago ry’i Babiloni kugera kuri Kristu, ni ibisekuruza cumi na bine.
18Dore uko Yezu Kristu yavutse. Nyina Mariya yari yarasabwe na Yozefu; mu gihe batarabana aza gusama inda ku bubasha bwa Roho Mutagatifu. 19Yozefu umugabo we wari intungane kandi utashakaga kumuteza urubwa, yigira inama yo kumusezerera rwihishwa. 20Igihe yari akibizirikana, Umumalayika wa Nyagasani amubonekera mu nzozi, aramubwira ati «Yozefu, mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. 2lAzabyara umwana uzamwite Yezu, kuko ari we uzakiza umuryango we ibyaha byawo.» 22Ibyo byose ariko byabereye kugira ngo huzuzwe ibyo Nyagasani yavugishije umuhanuzi ati 23 «Dore Umukobwa w’isugi agiye gusama inda maze azabyare umuhungu, nuko bazamwite Emanuweli», ari byo kuvuga ngo «Imana turi kumwe.» 24Yozefu akangutse abigenza uko Umumalayika wa Nyagasani yamutegetse, nuko azana umugeni we. 25Ariko ntiyamwegera kugeza igihe Mariya abyariye umwana w’ umuhungu, nuko amwita Yezu.
IVANJILI (Isomo rigufi)
+ Amagambo yo mu Ivanjili ntagatifu uko yanditswe na Matayo (Mt 1,18-25)
18Dore uko Yezu Kristu yavutse. Nyina Mariya yari yarasabwe na Yozefu; mu gihe batarabana aza gusama inda ku bubasha bwa Roho Mutagatifu. 19Yozefu umugabo we wari intungane kandi utashakaga kumuteza urubwa, yigira inama yo kumusezerera rwihishwa. 20Igihe yari akibizirikana, Umumalayika wa Nyagasani amubonekera mu nzozi, aramubwira ati «Yozefu, mwana wa Dawudi, witinya kuzana umugeni wawe Mariya, kuko yasamye ku bubasha bwa Roho Mutagatifu. 21 Azabyara umwana uzamwite Yezu, kuko ari we uzakiza umuryango we ibyaha byawo.» 22Ibyo byose ariko byabereye kugira ngo huzuzwe ibyo Nyagasani yavugishije umuhanuzi ati 23 «Dore Umukobwa w’isugi agiye gusama inda maze azabyare umuhungu, nuko bazamwite Emanuweli», ari Byo kuvuga ngo «Imana turi kumwe.» 24Yozefu akangutse abigenza uko Umumalayika wa Nyagasani yamutegetse, nuko azana umugeni we. 25 Ariko ntiyamwegera kugeza igihe Mariya abyariye umwana w’umuhungu, nuko amwita Yezu.
MISA YA MU GICUKU
ISOMO RYA MBERE
Isomo ryo mu gitabo cy’Umuhanuzi Izayi (Iz 9, 1-6)
1 Abantu bagendaga mu mwijima babonye urumuri nyamwinshi, abari batuye mu gihugu cy’icuraburindi, urumuri rwabarasiyeho. 2 Wabagwirije ineza, ubasakazaho ibyishimo, none bariho bariyereka imbere yawe boshye abishimira umusaruro, baranezerewe nk’abagabana iminyago, 3kuko wabakijije umuzigo bari bikoreye, ingiga yabashenguraga ibitugu n’ikiboko cy’uwabakoreshaga agahato, warabijanjaguye nko kuri wa munsi w’Abamadiyani.
4Inkweto zose z’intambara zarimburaga ubutaka, n’igishura cyose cyazirinzwe mu maraso, byarakongotse boshye inkwi baroshye mu muriro. 5Kuko umwana yatuvukiye, twahawe Umuhungu. Ubutegetsi bumuri ku bitugu, ahawe izina : «Umujyanama w’agatangaza, Imana Idahangarwa, Umubyeyi iteka, Umwami w’amahoro.» 6Hazaba ingoma irambye n’amahoro atagira iherezo, ku ntebe ya Dawudi n’ubwami bwe, azabishinga kandi abikomeze mu butungane n’ubutabera, ubu n’iteka ryose. Uhoraho umugaba w’ingabo azabisohoza, kubera umwete we wuje urukundo.
ZABURI (Zab 96 (95), 1-2a, 2b-3, 11-12a,12b-13a.c )
Inyik/: Uyu munsi Umukiza yatuvukiye,
ari we Kristu Nyagasani.
Nimuririmbire Uhoraho indirimbo nshya,
isi yose niririmbire Uhoraho!
Nimuririmbire Uhoraho, musingize Izina rye.
Uko bukeye mwogeze agakiza ke!
Nimwamamaze ikuzo rye mu mahanga,
n’ibyiza bye mu miryango yose!
Ijuru niryishime kandi isi nihimbarwe!
Inyanja niyorome n’ibiyirimo byose!
Imisozi nisabagire kimwe n’ibiyisesuyeho byose.
Ibiti byose by’ishyamba nibivugirize impundu icyarimwe,
mu maso y’Uhoraho kuko aje.
Azacira isi urubanza mu butabera.
ISOMO RYA KABIRI
Isomo ryo mu ibaruwa Mutagatifu Pawulo lntumwa yandikiye Tito (Tito 2, 11-14)
Bavandimwe, 11koko ineza y’Imana, soko y’umukiro ku bantu bose yarigaragaje, 12itwigisha kureka kugomera lmana no gutwarwa n’irari ry’iby’iyi si, kugira ngo guhera ubu ngubu tubeho turangwa n’ubwitonzi, ubutungane n’ubusabaniramana, 13mu gihe tugitegereje ya mizero mahire hamwe n’Ukwigaragaza kwa Yezu Kristu yisesuyeho ikuzo, We Mana yacu y’igihangange akaba n’Umukiza wacu, 14witanze kubera twebwe kugira ngo aturokore ubugome bwose, kandi yuhagire umuryango ugenewe kuba ubukonde bwe no kugira ishyaka ryo gukora icyiza cyose.
IBANGONDIRIMBO RIBANZIRIZA IVANJILI (Lk 2, 10-11)
Alleluya Alleluya.
Mbazaniye inkuru ikomeye cyane.
None Umukiza yatuvukiye, ari we Kristu Nyagasani.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 2, 1-14)
1Muri iyo minsi, Kayizari Ogusito yaciye iteka ryo kubarura abantu bo mu bihugu byose yategekaga. 2Iryo barura rya mbere ryabaye igihe Kwirini yari umutware wa Siriya. 3Bose bajyaga kwiyandikisha, buri muntu mu mugi we. 4Yozefu na we ava mu mugi wa Nazareti ho mu Galileya, ajya mu mugi wa Dawudi witwaga Betelehemu yo mu Yudeya, kuko yari uwo mu muryango wa Dawudi, 5agira ngo abarwe we n’umugore we Mariya wari utwite.6Nuko bagezeyo, umunsi wo kubyara uragera. 7 Abyara umuhungu we w’imfura, amworosa utwenda, amuryamisha mu kavure, kuko nta wundi mwanya ukwiye bari babonye aho bacumbika.
8Muri ako karere hari abashumba barariraga amatungo yabo ku gasozi. 9Nuko Umumalayika wa Nyagasani abahagarara iruhande, ikuzo rya Nyagasani ribasesekazaho urumuri, maze bashya ubwoba.10Malayika arababwira ati «Mwigira ubwoba, kuko mbazaniye inkuru ikomeye cyane, izashimisha umuryango wose. 11None mu mugi wa Dawudi mwavukishije Umukiza, ari we Kristu Nyagasani. 12Dore ikimenyetso kimubabwira: murasanga uruhinja rworoshe utwenda ruryamye mu kavure.» 13Nuko ako kanya inteko y’ingabo zo mu ijuru yifatanya na wa Mumalayika, basingiza Imana bavuga bati 14«Imana nikuzwe mu bushorishori bw’ijuru, kandi munsi abo ikunda bahorane amahoro.»
MISA YO MU RUKERERA
ISOMO RYA MBERE
Isomo ryo mu gitabo cy’Umuhanuzi Izayi (Iz 62,11-12)
11Dore ibyo Uhoraho atangaza kugera ku mpera z’isi: Nimubwire umukobwa wa Siyoni muti «Dore Umukiza wawe araje, azanye iminyago, abo yatabaye bamubanje imbere. 12Bazabita ‘Umuryango mutagatifu,’ ‘Abacunguwe n’Uhoraho’. Naho wowe bazakwite ‘ Agahebuzo,’ ‘Umugi utaratereranywe’.»
ZABURI (Zab 97 (96), 1.6, 11-12)
Inyik/ Uyu munsi urumuri rwaturasiyeho,
Umukiza yatuvukiye.
Uhoraho ni Umwami! Isi nihimbarwe,
abaturiye inkombe nibasagwe n’ibyishiino
Ijuru riramamaza ubutabera bwe,
maze imiryango yose ikarangamira ikuzo rye.
Urumuri rurasira ku ntungane,
ab’umutima ugororotse bakagira ibyishimo.
Ntungane, nimwishimire Uhoraho,
maze mumusingirize ubutungane bwe.
ISOMO RYA KABIRI
Isomo ryo mu ibaruwa Mutagatifu Pawulo lntumwa yandikiye Tito (Tito 3, 4-7)
Bavandimwe, 4igihe higaragaje ubuntu bw’lmana Umukiza wacu n’urukundo ifitiye abantu, 5yaradukijije itabitewe n’ibyiza twaba twarakoze, ahubwo ibitewe n’impuhwe igira, idukirisha icyuhagiro dukesha kuvuka bwa kabiri no guhinduka abantu bashya muri Roho Mutagatifu. 6Kandi uwo Roho yamudusakajemo ku bwa Yezu Kristu Umukiza wacu, 7kugira ngo tube intungane kandi twiringire kuzahabwa umurage w’ubugingo bw’iteka, tubikesha ubuntu bwayo.
IBANGONDIRIMBO RIBANZIRIZA IVANJILI (Lk2,14)
Alleluya Alleluya.
lmana nikuzwe mu bushorishori bw’ijuru,
Kandi munsi abo ikunda bahorane amahoro.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 2, 15-20)
15 Abamalayika bamaze gusubira mu ijuru, abashumba bajya inama bati «Nimucyo tujye i Betelehemu, turebe ibyabaye Nyagasani atumenyesheje.» 16Nuko bagenda bihuta, basanga Mariya na Yozefu, n’uruhinja ruryamye mu kavure. 17Bamaze kureba bamenyesha hose ibyo bari babwiwe kuri uwo mwana; 18Maze ababumvaga bose batangazwa n’ibyo abashumba bavugaga. 19Mariya we yashyinguraga mu mutima we ibyabaye byose, akabizirikana. 20Nuko abashumba bataha bakuza Imana kandi bayisingiza, babitewe n’ibyo bari babonye kandi bumvise bihuje n’uko bari babibwiwe.
MISA YA KU MANYWA
ISOMO RYA MBERE
Isomo ryo mu gitabo cy’Umuhanuzi Izayi (Iz 52, 7-10)
7Mbega ngo biraba byiza kurabukwa mu mpinga y’imisozi, ibirenge by’intumwa izanye inkuru nziza, ivuga amahoro, igatangaza amahirwe, ikabwira Siyoni iti «Imana yawe iraganje!» 8Umva ukuntu abarinzi bawe bahanikiye icyarimwe ijwi ry’ibisingizo, kuko biboneye n’amaso yabo Uhoraho agaruka muri Siyoni. 9Matongo ya Yeruzalemu nimuhanike, murangururire icyarimwe amajwi y’ibisingizo, kuko Uhoraho ahumurije umuryango we, agacungura Yeruzalemu. 10Uhoraho agaragaje mu maso y’amahanga ububasha bw’ukuboko kwe gutagatifuza, bityo impande zose z’isi zizabone agakiza k’lmana yacu.
ZABURI (Zab 98 (97), 1, 2-3ab. 3c-4, 5-6)
Inyik/ Imipaka yose y’isi yabonye ugutsinda kw’Imana yacu.
Nimuririmbire Uhoraho indirimbo nshya,
Kuko yakoze ibintu by’agatangaza.
indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
Atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
Agirira inzu ya Israheli.
Imipaka yose y’isi yabonye ugutsinda kw’Imana yacu.
Nimusingize Uhoraho ku isi hose,
Nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo,
mu karumbeti no mu ijwi ry’impanda,
nimusingize Umwami, Uhoraho.
ISOMO RYA KABIRI
Isomo ryo mu ibaruwa yandikiwe Abahebureyi (Heb 1, 1-6)
Bavandimwe,1Imana imaze kubwira abasokuruza bacu kenshi no ku buryo bwinshi ikoresheje abahanuzi, 2natwe muri iyi minsi turimo, ari na yo y’imperuka, yatubwirishije Umwana wayo ari We yageneye kwegurirwa byose, akaba ari na We yabiremesheje byose iyo biva bikagera. 3Mwana uwo, ni We buranga bw’ikuzo ry’Imana n’ishusho rya kamere yayo, ni na We kandi uhagaritse byose ku bubasha bw’ijambo rye. Amaze rero kuhagira abantu ibyaha byabo, yicaye iburyo bwa Nyir’ikuzo mu ijuru. 4Asumba atyo abamalayika kuko n’izina yahawe ritambutse kure ayabo. 5Koko rero ni nde wo mu bamalayika Imana yigeze ibwira iti «Uri Umwana wanjye; ni Jye wakwibyariye uyu munsi?» Cyangwa se iti «Nzamubera umubyeyi, na we ambere umwana?» 6Kandi igihe yohereje imfura yayo ku isi yaravuze iti «Abamalayika base b’Imana bazamupfukamire.»
IBANGONDIRIMBO RIBANZIRIZA IVANJILI
Alleluya Alleluya.
Uyu munsi urumuri rwamurikiye isi.
Mahanga yose, nimwinjire mu ikuzo ry’Imana,
nimuze mwese kwambaza Nyagasani.
Alleluya
IVANJILI (Isomo rirerire)
+ Intangiriro y’Ivanjili ntagatifu uko yanditswe na Yohani (Yh 1, 1-18)
1Mu ntangiriro Jambo yariho, kandi Jambo yabanaga n’Imana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’abantu. 5Nuko urumuri rumurika mu mwijima, ariko umwijima wanga kurwakira.
6Habayeho rero umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urwo rumuri, kugira ngo bose bamukeshe kwemera. 8Si we wari urumuri, ahubwo yari umugabo uhamya iby’urwo rumuri. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe. Ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera Izina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana.
14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ikinege akomora kuri Se, akaba asendereye ubuntu n’ukuri. 15Yohani yabaye umugabo Wo guhamya ibimwerekeyeho, maze arangurura ijwi avuga ati «Nguyu uwo navuze nti ‘Uje ankurikiye aranduta, kuko yariho mbere yanjye.’» 16Kandi twese twahawe ku busendere bwe, tugirirwa ubuntu bugeretse ku bundi. 17Uko Amategeko yatanzwe anyuze kuri Musa, ni na ko ubuntu n’ukuri byatugejejweho binyujijwe kuri Yezu Kristu.18Nta wigeze abona lmana na rimwe; Umwana w’ikinege uba muri Se ni We wayimenyekanishije.
IVAN]ILI (Isomo rigufi)
+ Intangiriro y’Ivanjili ntagatifu uko yanditswe na Yohani (Yh 1, 1-5. 9-14)
1Muntangiriro Jambo yariho, kandi Jambo yabanaga n’lmana, kandi Jambo akaba Imana. 2Ubwe mu ntangiriro yabanaga n’Imana. 3Ni we ibintu byose bikesha kubaho, nta n’ikiremwa na kimwe cyabayeho bitamuturutseho. 4Yari asanzwe yifitemo ubugingo, kandi ubwo bugingo bukaba urumuri rw’ abantu. 5nuko urumuri rumurika mu mwijima, ariko umwijima wanga kurwakira. 9Jambo ni we wari urumuri nyakuri, rumurikira umuntu wese uza kuri iyi si. 10Yari mu isi kandi isi yabayeho ku bwe, ariko isi irarenga ntiyamumenya. 11Yaje mu bye, ariko abe ntibamwakira. 12Nyamara abamwakiriye bose yabahaye ububasha bwo guhinduka abana b’Imana, abo ni abemera lzina rye. 13Ntibavutse ku bw’amaraso cyangwa ku bushake bw’umubiri, cyangwa se ku bushake bw’umuntu, ahubwo bavutse ku bw’Imana. 14Nuko Jambo yigira umuntu maze abana natwe kandi twibonera ikuzo rye, ikuzo Umwana w’ ikinege akomora kuri Se, akaba asendereye ubuntu n’ukuri.


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol 1, 9-14)
Bavandimwe, 9kuva aho twumviye iby’imibereho yanyu muri Kristu, ntiduhwema kwambaza tubasabira ku Mana, kugira ngo mugire ubumenyi bushyitse bw’icyo ishaka, muhore murangwa n’umutima wuzuye ubuhanga n’ubushishozi ku bwa Roho Mutagatifu. 10Nguko uko muzizihiza Nyagasani mu mibereho yanyu imunyuze muri byose, munakore ibyiza byinshi kandi mugende murushaho kumenya Imana. 11Bityo muzakomezwa n’imbaraga zayo zitagereranywa, mubashe kuba indacogora no kwihangana muri byose. 12Nimunezerwe kandi mushimire Imana Data, watumye mugira umugabane ku murage w’abatagatifujwe bari mu mucyo. 13Koko rero yatugobotoye ku ngoyi y’umwijima, atujyana mu Ngoma y’Umwana we akunda byimazeyo, 14ari na We dukesha gucungurwa no kubabarirwa ibyaha.
ZABURI (Zab 98 (97), 2-3ab, 3cd-4, 5-6)
Inyik/ Uhoraho yagaragaje ugutsinda kwe.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
nimuvuze impundu kandi muririmbe.
Nimucurangire Uhoraho ku nanga,
ku nanga no mu majwi y’indirimbo;
mu karumbeti no mu ijwi ry’impanda,
nimusingize Umwami, Uhoraho.
IBANGONDIRIMBO RIBANZIRIZA IVANJILI (Mt 4, 19)
Alleluya Alleluya.
Ijwi ry’Imana riraduhamagara riti
« Nimuze munkurikire, nzabagira abarobyi b’abantu.»
Alleluya.
IVANJILI
+ Luka (Lk 5, 1-11)
1Umunsi umwe, abantu benshi bamuniganagaho bashaka kumva ijambo ry’Imana ; naho we akaba ahagaze ku nkombe y’ikiyaga cya Genezareti. 2Nuko abona amato abiri ku nkombe y’ikiyaga ; abarobyi bari bayavuyemo boza inshundura zabo. 3Ajya mu bwato bwari ubwa Simoni, amusaba kubutsura gato. Nuko aricara, maze yigisha abantu ari mu bwato. 4Amaze kwigisha abwira Simoni ati « Erekeza ubwato mu mazi magari, murohe inshundura zanyu murobe. » 5Simoni aramusubiza ati «Mwigisha, twagotse ijoro ryose ntitwagira icyo dufata, ariko ubwo ubivuze ngiye kuroha inshundura. » 6Baraziroha maze bafata amafi menshi cyane, inshundura zabo zenda gucika. 7Barembuza bagenzi babo bari mu bundi bwato ngo babafashe. Baraza buzuza amato yombi, bigeza aho yenda kurohama. 8Simoni Petero abibonye, apfukama imbere ya Yezu avuga ati « Igirayo Nyagasani, kuko ndi umunyabyaha!» 9Koko ubwoba bwari bwamutashye we na bagenzi be, babonye ayo mafi yose bari bamaze kuroba. 10Barimo Yakobo na Yohani bene Zebedeyi, bagenzi ba Simoni. Nuko Yezu abwira Simoni ati « Witinya, kuva ubu uzajya uroba abantu.» 11Nuko bagarura amato yabo ku nkombe, basiga aho byose baramukurikira.


text:
Buri muntu afite inshingano zitandukanye mu buzima bwe aba agomba gusohoza. N’abakritu ziba zibareba. Izo nshingano ni izo kwita ku muryango n’izindi.
Hari igihe umuntu ahugira mu gushakisha iby’ubu buzima, akibagirwa ko n’umuryango uba umukeneye.
Canon Rev. Antoine Rutayisire, avuga ko akenshi ibyo abana babona iwabo ari byo bajyana no mu ngo zabo. “Niba se w’umwana adataha kare ngo yite ku muryango we, n’umwana nashaka aziyumvisha ko nta mpamvu yo gutaha kare, kuko atigeze abibona. ‘ninde uzigisha bene uwo musore ko gutaha kare atari icyaha?"
“Benshi barakubwira ngo baba bari muri za biziness, kandi ntazo barimo. Jya utegura bizinesi zawe kare kugira ngo uze kugira umwanya wo kubonana n’abana (umuryango) bawe. Erega umugoroba ukwiye kuba uw’umuryango wawe.” “Hari abantu babaye imfubyi kandi bafite ababyeyi.” Inama atanga, ni ukugerageza kuba hafi y’umuryango. “Jya ugerageza kugabanya shuguri zawe, no mu rugo bakubone: mugire umwanya wo kuganira, munasenge muri hamwe.”


text:
Rubavu: Abaturage n’abayobozi barabusanya ku nkomoko ya Kolera
Ikibazo cya Kolera ntikivugwaho rumwe mu Karere ka Rubavu, aho abaturage bavuga ko giterwa n’isuku nke ituruka ku ibura ry’amazi meza, abayobozi bo bagashakira ikibazo mu bagemura amata, abacuruza ibiribwa bihiye n’ibinyobwa bidapfundikiye.
Bamwe mu batuye mu Murenge wa Gisenyi batangarije IGIHE ko icyorezo cya Kolera bagiterwa n’uko nta mazi meza kandi nta n’ubwiherero bagira mu ngo zabo, ibyo bikaba byabatera indwara zitandukanye.
Umwe utarashatse ko amazina atangazwa ku mpamvu z’umutekano we, yagize ati “Mu kagari ka Yungwe nta WC (ubwiherero) bagira. Iyo uhageze ushaka WC hari igihe baguha nk’igitenge ngo genda wihengeke hariya wenda ari nk’uduti bashinze ku gasozi.”
Undi muturage ati “…Bituma ku gasozi imvura yagwa ikayamanukana [amazirantoki] yiroha mu mugezi wa Karambo. Kolera kuza ni umwanda w’aha kubera ko nk’imisururu wasangaga bayengesha aya mazi ya Karambo.”
Bakomeza bavuga ko uretse ikibazo cy’ubwiherero, bafite n’ikindi gikomeye cy’amazi meza, gusa ngo cyo si gishya n’ubuyobozi busanzwe bukizi.
Uwo muturage yagize ati “Kuva hano mu Isanteri kujya kuzana amazi meza aho aba, ukoresha isaha (urugendo rw’isaha yose n’amaguru),…wayabura ugakoresha aya ya Karambo, kandi iyo imvura iguye ama WC yo ku misozi n’indi myanda yose baba bahataye, iratemba ikaza mu mazi kandi ni yo tuvoma.”
Ikigage n’abagemura amata baratungwa agatoki…
Ubuyobozi bw’Akarere ka Rubavu ndetse n’abashinzwe ubuvuzi muri ako karere bahamanya n’abaturage kuri icyo cyorezo cya Kolera, gusa ibiyitera byo ngo si ikibazo cy’amazi n’ubwiherero gusa, kuko si bishya kandi icyo cyorezo ntigihoraho.
Ubuyobozi bwanahagaritse ubucuruzi bw’amata menshi yavaga mu nzuri za Gishwati bayagemura mu Mujyi wa Gisenyi na Goma.
William Kanyankore, Umuyobozi w’ibitaro bya Gisenyi, mu nama y’umutekano yabaye mu mpera z’icyumweru gishize, yagarutse kuri zimwe mu mpamvu basanga zatera Kolera, aho yatunze agatoki isuku nke ku mata agemurwa ndetse no mu bucuruzi bw’ikigage.
Yagize ati “Twasanze bafata ikigage bakavoma amazi na bote bakongera mu ibido bakagicuruza. N’amata ni uko twabibonye, twarayafashe, ibyo tubabwira ni ibintu twabonye n’amaso yacu, ntabwo ari ibigambo. Umuntuafata amata akayashyira mu kajerekani ka litiro eshanu, akavomesha bote yambaye agasuka muri ya mata.”
Kolera imaze kugarika ingogo, ariko ingamba zikaze zarafashwe….
Kugeza ubu imibare ivugwa ni uko hamaze gupfa abantu batatu bishwe na Kolera, mu gihe ubuyobozi bw’Akarere buhamya ko habonetse abanduye bagera kuri 70.
Zimwe mu ngamba Akarere ka Rubavu kafashe zirimo gufunga amahahiro n’inzu zifatirwamo amafunguro n’ibinyobwa bidapfundikiye no gufata abanduye kolera bakabashyira mu kato, aho bashyiriweho inkambi yiswe “Kolera Camp” ngo batanduza abandi.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Camille, izina ry’umuntu werekana ibikorwa
Camille ni izina rihabwa umwana w’umuhungu,rifite inkomoko mu Kilatini ku izina Camillus rikaba risobanura ‘uwunganira mu birori’« jeune assistante de cérémonie »
Ryatangiye ari izina rihabwa abana b’abahungu ariko mu 1965 ryatangiye no kwitwa abana b’abakobwa.
Camille ni izina ryamamaye cyane mu kinyejana cya 16 biturutse ku mutagatifu Camille wiyambazwa nk’umurinzi w’ibitaro, abarwayi n’abaforomo.
Bimwe mu biranga ba Camille
Camille ni umuntu ugaragaza ibikorwa mu kwemeza abandi aho kuvuga amagambo.
Ni umuntu ukunda gukora siporo akayiha umwanya munini, n’iyo Camille yaba ari umugore ntibituma atabona umwanya wo gukora siporo.
Ni umuntu w’umunyamuhati,witanga kandi uhora ashaka kwaguka mu byo akora byose.
Ni umuntu uzi guhanga udushya ugira gahunda kandi witanga cyane ku buryo uko byagenda kose Camille agera ku ntego yiyemeje.
Camille ariko ntakunda gushyirwaho amategeko, iyo ushatse kumutegeka arabireka akagusuzugura ahubwo.
Ni umunyagitugu, aho ari hose aba ashaka kuyobora kugeza ku munota wa nyuma.
Mu rukundo Camille aba ashaka ko uwo bakundana amuhora bugufi bagafatanya ibintu byose kuko ni bwo yumva ko akunzwe.
Ku muntu akunda Camille ahinduka nk’intama bakamuyobora ntabwo y’amakare n’ubukaka bwo gukunda gutegeka abandi abishobora.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
ISHYAKA RY’ITERAMBERE N’UBUSABANE (P.P.C) RIKOMEJE GUHUGURA ABAYOBOKE BARYO BARI MU NZEGO ZARYO ZINYURANYE HIRYA NO HINO MU GIHUGU.
Gahunda yo guhugura Abayobozi b’Inzego z’Ishyaka ry’iterambere n’Ubusabane (P.P.C) ku rwego rw’Imirenge yatangiye i saa 10h00, itangizwa n’ijambo ryikaze ry’ Umunyamabanga Mukuru w’Ishyaka ry’Iterambere n’Ubusabane (P.P.C) ku rwego rw’Igihugu KAREMERA Jean Thierry, ashimira Abayobozi batandukanye bayitabiriye bazindutse kandi abasaba gukomeza kugira uruhare muri gahunda zinyuranye z’Igihugu batanga ibitekerezo bizatuma Ishyaka ry’Iterambere n’Ubusabane(P.P.C) rikomeza kugaragara mu ruhando rw’ Imitwe ya Politiki ifite gahunda na porogaramu politiki zifashishwa mu guteza imbere Abenegihugu kandi zigashingirwaho mu ifatwa ry’ibyemezo ku nzego zinyuranye.
Umunyamabanga Mukuru wa PPC
INTEGO
Mu ijambo rye, Umunyamabanga Mukuru yibukije intego z’amahugurwa agenewe Abayobozi, asobanura ko ari bumwe mu buryo Ishyaka ry’Iterambere n’Ubusabane (P.P.C) rikoresha mu rwego rwo gukomeza kungura ubumenyi no kongerera ubushobozi Abayobozi bari mu nzego zitandukanye za P.P.C. ikigamijwe akaba ari ukubafasha mu kumenya gahunda na politiki z’Igihugu kuko umunyapolitiki wese agomba guhora asobanukiwe n’Icyerekerezo cy’Igihugu. Nyuma yo gufungura ku mugaragaro amahugurwa, yongeye gushimira abayitabiriye arangiza ijambo rye asaba buri wese mu bayitabiriye kugira uruhare mu itangwa ry’ibitekerezo no gushaka ibisubizo by’ibibazo ndetse no kugaragaza ingamba zikienewe.
Yarangije ijambo rye yibutsa intego zihariye zaya mahugurwa : • Gukangurira abayobozi ba P.P.C bari ku rwego rw’Imirenge kugira uruhare mu itangwa rya serivise nziza no kuba imboni z’Igihugu ;
• Kongerera ubumenyi abayobozi ba P.P.C bari ku rwego rw’Imirenge kubirebana na politiki y’imiyoborere myiza hibandwa kuri gahunda yo kwegereza Ubuyobozi abaturage ;
• Kwibutsa abayobozi ba P.P.C bari ku rwego rw’Imirenge urahare rwabo mu guharanira iterambere ry’umuryango nyarwanda hashingiwe ku cyerekezo u Rwanda rwihaye.
• Gutanga umusanzu w’ibitekerezo ku mushinga w’ivugururwa ry’Amategeko Ngengamikorere ya P.P.C hibandwa ku byashingiweho havugururwa « statuts » zayo muri Kamena 2011.


text:
Ururimi rw’amarenga rutuma abana bato bataramenya kuvuga babasha kumvikana n’abantu bakuru.
Ngo igihe cyiza cyo gutangira kwigisha abana ururimi rw’amarenga, ni igihe umwanya wo gusinzira uba ari muto kurusha uwo kuba maso, ni ukuvuga ku mezi atatu ashyira ane.
Ngo mu gihe uri kwigisha umwana amarenga, ntuba ugomba kuyatandukanya n’amagambo, aba agomba kuba nk’imperekeza.
Ngo amarenga ashobora gutuma uburakari, amarira ndetse no kwivumbagatanya bituruka kukuba umwana abona ko atumvwa bigabanuka.
Nathalie Vigneau, umuganga akaba n’umwarimu w’ururimi rw’amarenga ku bana bato, yerekanye amarenga 13 y’ingenzi yo kumenya no kwigisha umwana kugira ngo habeho itumanaho ryiza ku mpande zombi.
Kuryama
Kuryama ni ikintu umwana akenera kenshi, bikaba byiza iyo umuryamishije wabanje kubimubwira. Mu marenga, ufatanya ibiganza bibiri ukabishyira munsi y’ugutwi, ugahengeka umutwe.
Kunywa
Umwana ukiri muto, abeshwaho no kunywa buri kanya. Mu marenga, ufunga igipfunsi, hanyuma ugatamira igikumwe.
Kurya
Mu gihe umwana akeneye kurya, ufata ikiganza kirambuye ukagishyira ku munwa wigana igikorwa cyo kurya.
Guhindura ibibindo (pampers)
Guhindurira umwana ibibindo ni ikintu gikorwa inshuro nyinshi ku munsi. Mu rwego rwo kumufasha kumva ibimukorerwa, ni byiza kubanza kubimubwira mu marenga.
Ufunga ibipfunsi by’ibiganza byombi, hanyuma ukabifatatanya, warangiza ukabinyeganyeza uva imbere ujya inyuma.
Koga
Koga, ni igikorwa abana bamwe na bamwe badakunda. Mu rwego rwo kubafasha kubimenya mbere, wakoresha amarenga aho ufunga ibipfunsi bibiri, ukabishyira mu gatuza bitandukanye, hanyuma ukajya ubizamura, ubimanura.
Nanone
Umwana ni umuntu ukunda kwingingwa, cyane cyane iyo bari kumugaburira. Ushobora kubimubwira ufata imitwe y’intoki y’ikiganza kimwe, ugakora mu kindi.
Byarangiye
Mu rwego rwo kumumenyesha ko ibyo mwakoraga byarangiye, ufata ibiganza byombwi ukabishyira mu gatuza birebana, hanyuma ukajya ubimanura hasi bitandukanye.
Bizou
Burya umwana akenera kumva no kubona akunzwe. Kumusoma bya hato na hato ni kimwe mu bimwereka urukundo no kwitabwaho.
Niba ushaka kumuha bizou, ni byiza ko ubanza kubimubwira ufata imitwe y’intoki ukayihuza, ukayishyira ku itama.
Mama
Mu gihe ushaka kubwira umwana ijambo “mama”, ufata ikiganza kirambuye kandi kireba imbere, ukagishyira ku itama, igikumwe cyegereye umunwa nk’umuntu ushaka guhamagara.
Papa
Iyo ushaka kubwira umwana “Papa” mu marenga, ufunga igipfunsi ugafungura intoki za Mukubitarukoko n’igikumwe, ukagishyira ibumoso iruhande rw’umunwa, ukajya ufunga za ntoki ukongera ukazifungura, ushaka kwerekana ubwanwa.
Imodoka
Mu gihe ushaka kubwira umwana ijambo “Imodoka”, ibipfunsi by’ibiganza byombi, warangiza ukabikaraga nk’umuntu ukaraga Volant.
Ibirori
Mu gihe ushaka kubwira umwana utaramenya kuvuga ijambo “ibirori” utunga hejuru urutoki rumwe kuri buri kiganza, hanyuma ukajya uzizamura uzimanura mu buryo bunyuranye.


text:
Gakenke : 90% by’ibibazo byagejejwe ku bayobozi ni ibibazo by’amasambu
Muri gahunda yo gukemura ibibazo by’abaturage mu kwezi kwahariwe imiyoborere myiza, kuri uyu wa gatatu tariki 18/01/2012 ku biro bw’akarere, abayobozi batandukanye bumvise ibibazo by’abaturage. Ibibazo hafi ya byose ni ibibazo bigendanye amasambu hagati y’abavandimwe.
Umunyamabanga Nshingwabikorwa w’Intara y’Amajyaruguru, Kabagambe Deo avuga ko ibibazo by’amasambu hagati y’abanyamuryango bisenya imiryango. Aboneraho gusaba abaturage gukemura ibibazo byabo mu miryango nk’uko mbere hose byahozeho.
Umuyobozi w’Akarere, Nzamwita Deogratias arasaba abayobozi b’imidugudu n’abanyamabanga nshingwabikorwa b’utugari kongera imbaraga mu gukemura ibibazo by’abaturage aho kubizana ku karere. Yagize ati : « Ntabwo dushaka ibibazo ku Karere. Turashaka ko ibibazo bikemurirwa mu midugudu no mu tugari. Dukeya dusigaye tugakemurirwa ku murenge. »
Uwo Muyobozi w’Akarere yihanangirije bamwe mu bayobozi b’imidugudu bagisaba abaturage ruswa bayita « umuti w’ikaramu » kugira ngo babarangirize ibibazo. Ibyo bitandukanye n’amahame agenga imiyoborere myiza.
Mu rwego rwo gushimangira imiyoborere myiza hatanga serivisi nziza, Umuyobozi w’Akarere yasoje ahamagarira abanyamabanga b’utugari n’b’imirenge gutanga serivise nziza ku baturage babagana babakemurira ibibazo ku gihe aho guhora babasiragiza.


text:
Bamwe mu banyeshuri biga muri Kaminuza y’u Rwanda barihirwa n’Ikigega gifasha abacitse ku icumu rya Jenoside yakorewe Abatutsi batishoboye(FARG), baravuga ko bamaze amezi icumi badahabwa buruse.
Abagaragaza icyo kibazo, ni bo muri Kaminuza y’u Rwanda, Ishami ryigisha ubuhinzi, ubumenyi n’ubuvuzi bw’amatungo (UR-CAVM), ishami rya Busogo rikorera mu Karere ka Musanze mu Majyaruguru y’u Rwanda.
Abo banyeshuri bahuriza ku kuvuga ko ikibazo cyabo cyatangiranye n’uyu mwaka w’amashuri urangiye wa 2015/2016, biganjemo abari barakuwe ku rutonde rwo kurihirwa na FARG mu mwaka wa 2013/2014 kubera ko hari amasomo bari baratsinzwe barasibira ubu ariko bakaba bararusubijweho kubera ko babashije gutsinda neza ayo masomo.
Umwe muri abo banyeshuri (wasabye ko amazina ye adatangazwa), agira ati “Nyuma yo kwimuka twujuje ibyo FARG isaba byose; impapuro ziva muri kaminuza zemeza ko twatsinze zaratanzwe, ariko icyaje kuba ni uko amafaranga ya mbere yatanzwe mu Ugushyingo tutayabonye, n’icyiciro cya kabiri cy’amafaranga yatanzwe muri Werurwe ntayo twabonye.”
Akomeza agira ati “Iyo tubajije abayobozi batubwira ko “turimo kubikurikira mu kiciro cya gatatu muzabona buruse’, gusa muri uku kwezi kwa Kamena buruse yaraje ariko na none abari bafite icyo kibazo ntayo twabonye.”
Undi munyeshuri yungamo agira ati “Ikibazo gikomereye aho ni igihe umuntu ahamagaye abayobozi bo hejuru[muri FARG]. Bakamubwira bati ‘nimukomeze mwihangane ubwo nyine nimugira Imana muzayabona’ ubwo byumvikane ko bishoboka ko dushobora no kutayabona.”
Bakomerewe no kwiga, biswe ba bihemu…
Mu bitangazwa n’aba banyeshuri, bumvikanisha ko batorohewe no kwiga cyo kimwe no kubaho nta ‘buruse’ mu gihe ngo ari yo baba batezeho byose, ni mugihe kandi bamwe muri abo banyeshuri bavuga ko nta miryango bafite basaba amafaranga bakemurisha utubazo bahura natwo mu buzima bwa kaminuza.
Umunyeshuri urangije mu mwaka wa Gatatu mu ishami ry’imyororokere y’inyamanswa(Animal production), agira ati “Abenshi nta miryango tugira ngo tube twayitakira, ubu ni ibibazo mu gihe tudahabwa buruse; (Notes) kuzibona ni gutira, kuzibona ni kwa kuzibona nyuma y’abandi n’ubundi kubera amikoro makeya, hari n’ubwo umuntu azibura burundu.”
Akomeza agira ati “Ba nyir’amacumbi bo batwise ba bihemu kubera ko tutabashije kuyishyura mu mezi icumi ashize, ubu twayasohotsemo twagiye kuri bagenzi bacu nibo baducumbikiye kubera ko bazi ikibazo dufite, gusa bigaragara ko nabo tubabangamiye.”
Mweramana Anita, umuyobozi ushinzwe uburezi bw’abanyeshuri biga mu Ntara y’Amajyaruguru bafashwa na FARG, agaruka ku kibazo cy’abanyeshuri bavuga ko bamaze umwaka badahabwa buruse, yabwiye izubarirashe.rw ko giterwa n’ibibazo bitandukanye bafite birimo kuba ngo hari ababa bafite imyirondoro y’ibyemezo idahura n’imyirondoro iri ku ndangamuntu zabo.
Mweramana ahamagarira abo banyeshuri gukosora ibibazo bazi ko bafite kugira ngo bazahabwe buruse batarabona.
Ati “Nibakosora ibibazo bafite, bazahabwa amafaranga yabo.”
Umuryango w’abanyeshuri barokotse Jenoside yakorewe Abatutsi muri Mata 1994 (AERG Iteme), ukorera muri UR-CAVM, ugaragaza ko abanyeshuri bafite ikibazo cyo kuba barangije umwaka w’amashuri badahabwa buruse ari cumi n’umwe.
Twitter: @Umurengezis


text:
Igisibo
Igisibo cyangwa Swaumu (izina mu cyarabu: صوم ) ni inkingi ya kane mu nkingi eshanu z’idini ya Islam, kiba ku kwezi kwa Ramathan aho abinshi bakunda kuvuga ngo bari muri mwezi Ramathan. Kikaba kimara iminsi iri hagati ya makumyabiri n’icyenda na mirongo itatu, ukwezi kwa Ramathan kukaba kurangira ukwezi kwigaragaje. Iki gisibo kandi kiba ari itegeko kuri buri mu Islam.
Iki gisibo ngo ni igihe bafashe ngo bagikurikize gusa, nk’uko bigaragara mu gitabo gitagatifu cya Quran ku murongo bita ayah w’ijana na mirongo inani na gatatu, ahavuga ko abamaze kwemera bategetswe gusiba nk’uko byategetswe abababanjirije, aya akaba ari amwe mu magambo yahawe Abayisilamu kandi yubahwa na buri muyisilamu wese. Igisibo kandi kigabanyijemo ibice binyuranye: igice cya mbere kigizwe n’iminsi icumi y’impuhwe icya kabiri kigizwe nacyo n’iminsi icumi yo kwicuza cyangwa y’imbabazi indi minsi isigaye ikaba ari iminsi y’ubusabe.
Umunsi wo kurangiza igisibo bita Ilayidi (eid El-Fitr) utandukanye n’indi kandi wubahwa n’Abayisilamu bose, aho bajya gusenga, bagafata ifunguro, bagasabana kandi bakishima.


text:
Nyamasheke: Abaturage barasabwa kwimakaza ubunyarwanda bakirinda icyabatanya
Umunyamabanga wa Leta muri Minisiteri y’Uburezi ushinzwe Amashuri Abanza n’Ayisumbuye, Dr. Harebamungu Mathias arasaba abaturage b’akarere ka Nyamasheke kwimakaza ubunyarwanda muri bo kandi bakarwanya ikintu cyose cyabatanya.
Ibi Dr Harebamungu yabivugiye mu murenge wa Kanjongo mu karere ka Nyamasheke, ubwo kuri uyu wa Mbere, tariki ya 25/11/2013 yatangizaga icyumweru cy’Ubumwe n’Ubwiyunge gifite insanganyamatsiko ya “Ndi Umunyarwandaâ€.
Iki cyumweru cy’ubumwe n’ubwiyunge ku rwego rw’akarere ka Nyamasheke cyatangijwe mu murenge wa Kanjongo haganirizwa abavuga rikumvikana kuva ku rwego rw’umurenge kugera ku bayobozi b’imidugudu ku nsanganyamatsiko ya gahunda ya “Ndi Umunyarwanda†igamije kwiyumvamo isano ihuza Abanyarwanda batewe ishema no kuba Abanyarwanda bahuriye ku gukunda igihugu no kugikorera kuruta ikindi cyose umuntu yakwishingikirizaho.
Dr Harebamungu yabwiye abaturage b’akarere ka Nyamasheke ko ubunyarwanda ari bwo bukwiriye kubakirwaho na buri Munyarwanda kuruta kwishingikiriza ku iturufu y’ubwoko bw’ubuhutu, ubututsi cyangwa se ubutwa.
Kugira ngo ibi bigerweho, ngo bikaba bisaba ko Abanyarwanda bareba mu mateka yabo harimo ameza n’amabi yagejeje kuri jenoside yakorewe Abatutsi ndetse igasigira ibikomere n’ipfunwe ku banyarwanda benshi, maze bagasasa inzobe bakavugisha ukuri kandi abafite ipfunwe bakatura bagasaba imbabazi bagaragaza ko bitandukanyije n’ayo mateka mabi ndetse n’abakomerekejwe n’ayo mateka mabi bakagira ubutwari bwo gutanga imbabazi, bityo Abanyarwanda bakabana mu bwiyunge bwuzuye.
Minisitiri Harebamungu akab yaboneyeho gusaba imbabazi mu izina ry’Abahutu bahemutse kandi agaragaza ko yitandukanyije n’ibibi byose byakozwe mu izina ry’abahutu.
Umuyobozi w’akarere ka Nyamasheke, Habyarimana Jean Baptiste agaragaza ko muri iki cyumweru cy’ubumwe n’ubwiyunge, abaturage bazajya bakora imirimo yabo mu gihe cya mugitondo naho nyuma ya saa sita bagakurikira ibiganiro kuri gahunda ya “Ndi Umunyarwandaâ€, aho bazasobanurirwa amateka yaranze u Rwanda kandi bagakangurirwa kuba Abanyarwanda biyumvamo ubunyarwanda kuruta kwiyumvamo amoko. Ibi ngo bikaba bizafasha abaturage b’aka karere gukira ibikomere no kubohoka ipfunwe kuko ibiganiro bitangwa mu buryo bw’ubuhanga kandi ababitanga bakaba bazasanga abaturage iwabo mu midugudu.
Habyarimana atanga ubutumwa ku baturage bose batuye Nyamasheke bw’uko bazitabira ibiganiro biteganyijwe muri iki cyumweru cy’ubumwe n’ubwiyunge kandi buri muturage agasabwa uruhare rwe mu kwiyubakira u Rwanda kugira ngo afashe leta y’u Rwanda ishyize imbere kubaka ubumwe bufatika.
Ibi biganiro byaranzwe n’ubuhamya bw’abaturage bisanze ari Abahutu bagaragazaga ipfunwe batewe n’ibyo bamwe mu bahutu bakoze birimo jenoside yakorewe Abatusti banabisabira imbabazi ndetse hagaragaramo n’ubuhamya bw’abisanze ari Abatutsi bagaragaje ko gahunda ya Ndi Umunyarwanda yatumye babohoka ku mutima ku buryo bagaragaje ko batanze imbabazi ku bahutu baterwa ipfunwe n’ibyo bene wabo bakoze kandi bakerekana ko gutanga imbabazi bibohora.
Uretse Abahutu n’Abatutsi kandi, muri ibi biganiro, byitabiriwe n’abo amateka agaragaza ko basigajwe inyuma bahoze bitwa Abatwa, bagaragaje ko batewe ishema no kuba Abanyarwanda, dore ko ubusanzwe bo basaga nk’abahejwe mu rubuga rw’abaturage b’u Rwanda.


text:
Mu minsi ishize nibwo twabagejejeho kimwe mu bice bigize ubuhamya bw’umuhanzi Kwizera Amos, cyerekeye ukuntu Imana yamusanze mu nzozi ikamwigisha icyongereza. Uyu muhanzi ufite amateka akomeye, ntiyagize amahirwe yo kujya mu ishuri kubera aho yavukiye, n’uko yabayeho aragira inka z’iwabo, ariko Imana yaje kumutungura ikamwigisha ururimi rw’icyongereza, ari narwo kugeza ubu ahimbamo indirimbo zihimbaza Imana.
Mu kiganiro kirambuye yagiranye na Ubugingo,com, muri byinshi twaganiriye yatubwiye harimo ubuhamya bwerekana imirimo itangaje Imana yakoze mu buzima bwe. Muri iki gice cy’ubuhamya turabagezaho ikindi gitangaza kimwe muri byinshi Imana yamukoreye. Iki cyerekeye ukuntu Imana yamuhaye akazi k’abantu bize mu buryo nawe ubwo atabasha gusobanura ariko nyine Imana ikabikora kuko ibidashobokera abana b’abantu ku Mana bishoboka.
Kwizera Amos amaze kugera mu Rwanda, avuye i Bugande aho umuryango we wabaga, yashyikiye mu muryango bafitanye isano wagombaga kumwakira ufite n’ubushobozi, ariko bikaza kurangira umwirukanye ari sa sita z’ijoro.
Ati ‘’ Ndibuka uwo muryango wansabye kujya mu cyaro gukurikirana amatungo, numva bisa n’ibyo nanze kubamo. Barambwira bati ‘’ niba udashaka kujyayo ugomba kuva hano, ushake ahandi ujya! Ndabyibuka hari sa sita z’ijoro, mbasaba ko banyihanganira nkarara ijoro rimwe, barambwira bati Noo ugomba kugenda. Naragiye ngeze ku rusengero nasengeragaho nsaba Pasteri wanjye kuhibera, ansaba ko najya kuba iwe ariko nkumva ntifuza kuba umutwaro mpitamo kuba ku rusengero.’’
Akomeza agira ati ‘’ Ubu buzima bwari bugoye ku rwego rukomeye, kuko ntabyo kurya, ntaho kuryama, ntacyo kwiyorosa, ariko Imana ibana nanjye. Nagombaga gutegereza ko hari umuntu ukorwa ku mutuma wenda akampa icyo ndarira.’’ Ndashima Imana yankoreye igitangaza ikankura muri ubwo buzima, ikampa akazi.
Uko yagiye gusaba akazi na dosiye irimo ubusa yanditseho nimero za telefoni gusa bikarangira Imana ikoze igitangaza akabona akazi.
Kwizera Amos amaze gutekereza ukuntu Imana yamusanze mu nzozi ikamwigisha ururimi rw’icyongereza atari azi, yafashe umwanzuro wo kwizera afata dosiye, envelope irimo ubusa, yandikaho nimero ya telefoni aragenda arayitanga, aritahira.
Ati ‘’Nyuma yo kuba igihe kirekire mu rusengero byaranyobeye, nibaza ikizakurikira, ariko igitangaza Imana yankoreye, ni ukuntu yahankuye ikampa akazi. Njyewe nagiye kudepoza envelope irimo ubusa, iriho nimero ya telefoni gusa, nta diploma, nta degree ( impamyabumenyi), birumvikana baransetse, gusa numvaga nizeye mvuga nti ‘’Nibampamagara nzahagarara mvuge ururimi Imana yampaye.’’
Ku munsi wa Interview ( ikizami cyo kuvuga), barampamagaye mu by’ukuri baseka, bashakaga kumenya ‘Who is Amos?’’ Amos ni nde? Udepoza envelope irimo ubusa koko? Nta diploma, nta degree bumiwe. Barambwira ngo nimvuge, ndahagarara barambaza ndabasubiza, umuntu wari ubagarariye aravuga ngo ‘’This is the Person we want’’, ‘’Uyu ni we muntu dushaka. Byarangiye bampaye akazi nanjye numva birantangaje.’’
Amos akomeza avuga ko muri ibi bitangaza byose Imana yamukoreye, byamwigishije ko muri ubu buzima, uretse Imana yonyine yabasha kugira icyo ikumarira, cyane ko yari afite imiryango yifite ariko, Imana ikamwereka ko byose ntacyo bimaze, ariko ikamutabara. Ati ‘’Nasanze nta wundi muntu ushobora kumfasha atari Imana yonyine, ubu nanjye ndi umuntu ushobora gucumbikira undi muntu udafite aho acumbika.’’
Kwizera Amos akorera Kampani ikwirakwiza ibitangazamakuru byanditse MDC (Media Distributing Company) ihagarariye ibitangazamakuru byandika mpuzamahanga n’iby’imbere mu gihugu ( Local and International Newspapers) mu Rwanda, akaba ari we uhagarariye kubikwirakwiza mu mujyi wa Kigali.
Kuba Imana ishobora gushyigikira umuntu wayigiriye ikizere, akirengagiza amshuri n’ibindi, akumva gusa Imana izatesha agaciro ibyo byose ikabana nawe, ukwiye kongera ukayigirira ikizere nawe. Ukamenya ko Imana ifite amateka ayemerera gushobora n’ibyawe. Nta hantu kure Imana itakugeza, nta na kure itagukura, iracyabifite imbaraga nk’izo yakuje Abisirayeli muri Egiputa. Imana iguhe umugisha, amen.


text:
Umwaka ugiye gushira kuva hatangiye kumvwa abatangabuhamya ku bikorwa byo gushyira aba bombi kuri uru rutonde biturutse ku busabe bw’abantu batandukanye barimo na Padiri Rutinduka Laurent wakoze ubushakashatsi ku buzima bwa Rugamba Cyprien, akanamwandikaho igitabo.
Ubu busabe babushingira ku bikorwa bavuga ko Rugamba yakoze bidakwiye kurenzwa ingohe.
Uretse ibikorwa byo kwita ku bana batagira kivurira bakoze kugera n’aho bashinga umuryango ubitaho ‘FidesCo Rwanda’ (Cyprien and Daphrose Rugamba’s project for street Children) mu 1992, Rugamba Cyprien yakoze uko ashoboye ngo yubake umuryango Nyarwanda, abinyujije mu butumwa bwuzuyemo urukundo hagati y’abantu, kurwanya ivangura, gukunda igihugu n’ibindi.
Mu kiganiro n’abanyamakuru gitegura Yubile y’Imyaka 25 ishize Rugamba n’umugore we batangije uyu muryango witwa ku bana, Umuyobozi wa ‘Communauté de l’Emmanuel’, akaba n’umwe mu bashinzwe gusaba ko Rugamba n’umugore we bashyirwa mu rwego rw’abatagatifu n’abahire, Ngarambe François Xavier, yavuze ko urukiko rushinzwe kubisuzuma rumaze kumva abatangabuhamya 49 muri 80 ruzakira.
Yagize ati “Ni njyewe ugerageza gutanga ibimenyetso nkoresheje abatangabuhamya. Ubu urukiko rubishinzwe rumaze kwakira abatangabuhamya 49 n’abandi baracyaza. Turatekereza ko imirimo igenze neza, urukiko rwarangiza neza hagati ya 2018. Bizaba bimaze imyaka ibiri n’igice. Niko nteganya ariko bishobora no kuba mbere.”
Yongeyeho ko hari n’izindi komisiyo zishinzwe kugenzura ibindi biranga umuntu ushyirwa mu bahire n’abatagatifu ba Kiliziya Gatolika nazo ziri gukora ibizireba.
Yagize ati “Hari izindi komisiyo zinyuranye, harimo iy’amateka igendera ku buhamya abantu bavuze mu magambo ariko noneho bagashaka ibintu bifatika. Niba bavuga ngo yize ku ishuri runaka cyangwa yashyingiriwe aha, hakerekanwa ibibyemeza [….]. hari indi y’ubumenyamana, ireba ibyanditswe byasohotse. Rugamba niwe wanditse, bivuze ko ariwe ireba gusa. Bagasoma ibitabo bye byose, niba umurongo w’imigenzo ireba umuntu itavuguruzwa, amahame y’ukwemera atavuguruzwa.”
Ngarambe yavuze ko mu by’ukuri abatangabuhamya bafite ubuhamya bwiza bugaragaza ko ibikorwa bye ari indashyikirwa ndetse ko agenda abona n’abandi bafite ubuhamya bukomeye bibaye ngombwa ko bongerwa batabura.
Ngarambe avuga ko urugendo batangije rwo gusaba ko bashyirwa mu bahire n’abatagatifu ba Kiliziya Gatolika biri kugenda neza, kandi biri gukoranwa ubushishozi kandi ko bafatanya n’umuryango we.
Rugamba yishwe muri Jenoside yakorewe Abatutsi tariki ya 7 Mata 1994, hamwe n’umugore we n’abana batandatu bari bafitanye.
Indi nkuru wasoma:Kiliziya Gatulika yatangije urubanza rwo kugira Rugamba Sipiriyani n’umugore we Abahire


text:
ISOMO RYA MBERE
Isomo ryo mu gitabo cya Yobu (Yobu 9, 1-12.14-16)
Incuti za Yobu zimaze kumushinja, 1afata ijambo agira ati 2”Nzi neza ko ari uko bigenda, none se umuntu yatsinda Imana ate ? 3Iyo ashatse kujya impaka na yo, n’iyo yavuga kangahe yo nta na rimwe imusubiza. 4Mu banyabuhanga buhanitse no mu banyembaraga b’indahangarwa, ni nde wigeze kuyihangara, hanyuma akayihonoka ? 5Ni yo yimura imisozi mu ibanga, yarakara ikayibirindura. 6Ni yo iteza isi umutingito, iyo ijegajeza inkingi zayo. 7Niyo itegeka izuba ntirirase, ikabuza n’inyenyeri kumurika. 8Ni yo yonyine yahanze ikirere cy’ijuru, igatambagira hejuru y’inyanja. 9Ni yo yahanze inyenyeri izishyira ahazigenewe, maze izita amazina yazo. 10Ni yo yaremye ibintu bikomeye tudashobora gusobanukirwa, irema n’ibindi bitangaje kandi bitabarika. 11Iyo ihise iruhande rwanjye sinyibona, n’iyo inyitseseho simbyumva. 12Iramutse inyaze ikintu ni nde wayikoma, maze ngo agire ati “Urakora ibiki ?” 14Jyewe se nashobora nte kwihandagaza ngo ndaburana, ngo ndashaka ingingo zayitsinda ? 15Jyewe n’iyo naba mvuga ukuri bimariye iki kwiregura ; kandi ari yo Mucamanza wanjye nkwiye gutakambira ? 16N’iyo nayihamagara ikaza, si byo byanyemeza ko yakumva ijwi ryanjye.
ZABURI (Zab 88 (87), 10bc-11, 12-13, 14-15)
Inyik/ Nyagasani, wakirane ubwuzu isengesho ryanjye.
Uhoraho, ndagutabaza umunsi wose,
nteze ibiganza mbikwerekejeho.
mbese abapfuye ni bo uzakorera ibitangaza ?
Hari ubwo se baziyegura ngo bagusingize ?
Mbese mu mva ni ho baratira impuhwe zawe,
cyangwa bakahavugira ubudahemuka bwawe ?
Mbese mu mwijima hari icyo bazi ku bitangaza byawe,
cyangwa cy’ubutabera bwawe mu gihugu cy’abibagiranye ?
Ariko jyewe ndagutakira, Uhoraho,
kuva mu gitondo mba nakugejejeho isengesho ryanjye.
Uhoraho, ni iki cyatuma untererana,
ukampisha uruhanga rwawe ?
IBANGONDIRIMBO RIBANZIRIZA IVANJILI
Alleluya Alleluya.
Uyu munsi Nyagasani araduhamagara,
tumukurikire mu nzira z’Ivanjili.
Alleluya.
IVANJILI
+ Luka (Lk 9, 57-62)
57Igihe bari mu nzira bagenda, umuntu umwe aramubwira ati “Nzagukurikira aho uzajya hose.” 58Yezu aramusubiza ati “Imihari igira amasenga, n’inyoni zo mu kirere zikagira ibyari ; naho Umwana w’umuntu we ntagira aho arambika umutwe.” 59Yezu abwira undi ati “Nkurikira.” We aramusubiza ati “Reka mbanze njye guhamba data.” 60Yezu aramubwira ati “Reka abapfu bahambe abapfu babo ; naho wowe genda ujye kwamamaza Ingoma y’Imana.” 61Undi na we ati “Mwigisha, nzagukurikira, ariko reka mbanze njye gusezera ku bo mu rugo.” 62Yezu aramusubiza ati “Umuntu wese watangiye guhinga agasubiza amaso inyuma, uwo ntakwiye gukorera Ingoma y’Imana.”


text:
Bimwe mu byatumye Abirabura bagaragara ku migabane yindi y’isi itari Afurika, ni ubucuruzi bwabakorewe bakurwa muri Afurika bajyanwa ku migabane itandukanye kugirango bakoreshwe imirimo itandukanye mu mwanya w’amamashini cyane ko cyari igihe isi yari itaratera imbere mu byerekerabye n’ikoranabuhanga.
Bimwe mu byatumye Abirabura bagaragara ku migabane yindi y’isi itari Afurika, ni ubucuruzi bwabakorewe bakurwa muri Afurika bajyanwa ku migabane itandukanye kugirango bakoreshwe imirimo itandukanye mu mwanya w’amamashini cyane ko cyari igihe isi yari itaratera imbere mu byerekerabye n’ikoranabuhanga.
Benshi birohaga mu mazi aho kugirango bakomeze kubabazwa, nubwo uwafatwaga abigerageza bamwicaga urwanabi.
Iki gikorwa cyo gucuruza abirabura cyakozwe mu bihe bibiri bitandukanye kandi n’abantu batandukanye. Nk’uko abanyamateka nka Olivier Pétré-Grenouilleau babivuga, mbere y’ ikinyejana cya 17, Abarabu bo muri Asiya no mu gice gito cy’Uburayi, babonye ko akazi kabo gakeneye amaboko arenze ayo bari bafite bagannye muri Afurika kuhakura abagabo bakomeye bazashobora gukora mu mwanya w’amamashini ndetse n’inyamaswa zakoraga imirimo itandukanye. Batwaye kandi n’abagore bo kurongora cyane ko babonaga bafite uruhu rudasanzwe kandi banabonaga ari rwiza.
Kugirango aba bagabo b’Abirabura babaga bajyanwe batazigera bahirahira kurongora abo bagore babo, babanzaga kubakona.
Uku kurongora Abiraburakazi kw’Abanyaziya kwatumye muri Aziya y’amajyepfo usanga abantu benshi bafite uruhu rwirabura. Nk’uko tubikesha urubuga rwa Wikipedia, iki gikorwa kiswe ubucuruzwi bwo mu burasirazuza kikaba cyarajyanye abirabura bagera kuri miliyoni 17.
Ikindi gihe kitazibagirana ku birabura basoma amateka cyane abo ku mugabane w’Amerika ni igihe abirabura bacuruzwaga guhera mu mwaka w’1441 mu gikorwa cyatangiwe n’Abanyaportugal, Abaholandi, Abafaransa, Abongereza, aho baje muri iki gikorwa nyuma bise icyo mu burengerazuba. Iri curuzwa ry’Abirabura bo muri Afurika ryaje nyuma y’iryari rimaze gukorwa n’Abarabu, ryo ryakozwe noneho n’Abazungu b’abanyaburayi bari bamaze igihe kitari gito bavumbuye umugabane w’Amerika, bakaba barifuzaga abakozi basimbura ba kavukire ku mugabane w’Amerika aribo bitwa Abamerendiye(les Amérindiens-Les Indiens d’Amerique).
Habayeho gushaka ubundi bwoko bwasimbura ubwo kuko babonaga abo b’amerendiye badatanga umusaruro wifuzwaga n’abazungu b’ababanyaburayi cyane ko kubera ibihe bibi bakoreragamo nk’ubushyuhe bukabije bwo mu nganda no mu birombe bapfaga umusubizo.
Ku bw’izo mpamvu bashatse ubwoko bwaba bukomeye cyangwa bwabasha kwihanganira iyo mibereho mibi. Babifashijwemo n’umupadiri wa kiliziya gatolika mu kinyejana cya XVII, bamenye ko muri Afrika hashobora kuba hari abantu bashobora kwihanganira ubuzima bubi.
Mbere yo kubajyana babanzaga kubakona kugira ngo hatagira uzakenera kurongorera mu bucakara, nubwo benshi bahaguye
Muri icyo kinyejana nibwo Abazungu baturutse mu Burayi bazaga muri Afurika bitwaje udukoresho duto duto kandi tw’agaciro gake (les pacotilles) ; byabaga bigizwe ahanini n’indererwamo(miroirs), imyenda yo kwambara, inzoga ziciriritse, imbunda n’ibindi. Ibyo byose byabaga ari ibyo guha abashefu b’Abanyafurika kugirango babahe abantu bajyana gukoresha ku mugabane w’Amerika.
Kuko wasangaga ari ubwa mbere aba bashefu babonye ibi bikoresho bya kizungu byatumaga biva imyuma bagatanga abirabura benshi ku buryo hari ubwo umushefu yahabwaga nk’icupa ry’inzoga mvaburayi nawe agatanga abirabura barenga ijana.
Aba bashefu b’Abanyafurika babanje guhera ku bantu babaga ari inyungu cyangwa abandi bantu babaga barafashwe bunyago mu bihugu byabo. Kubera umubare munini Abazungu batwaraga, byatumye biba ngombwa ko hagurishwa n’abandi batari imfungwa cyangwa abafashwe bunyago. Mu gufata aba birabura habaga gukoresha ingufu zidasanzwe kuko byasabaga kubahiga nk’inyamanswa kuko hari n’ubwo baraswaga.
Mu kujyana aba birabura muri Amerika hifashishwaga ubwato bapakirwagamo ari benshi kandi ku buryo bugerekeranye. Ubu bwato bwamaraga hafi amezi arenga ane mu nzira. Kubera uburyo batwarwagamo byatumaga abarenga icya kabiri cy’abajyanwe bagwa mu nzira.
Abenshi bapfaga bazize inzara abandi bakiroha mu mazi bakeka ko amazi yabasubiza ku mugabane w’Abakurambere babo. Muri abo bapfaga kandi hari abicwaga n’abazungu kuko uwarwaraga yarohwagwa mu nyanja ngo atabagora cyangwa ngo yanduze abandi.
Ku mugabane w’Amerika mu birwa bya Caraïbe, muri Amerika y’amajyepfo n’iy’amajyaruguru hari harashinzwe amasoko akomeye kabuhariwe mu kugurisha abo birabura babaga bakuwe muri Afurika. Muri ayo masoko abantu batandukanye bazaga kugura abantu bakoresha mu mirima y’ibisheke, ikawa, icyayi, kakawo n’ibindi ndetse no mu nganda.
Aba birabura baba abagore cyangwa abagabo uwabaguraga yahitaga abaha amazina ashaka cyane cyane bahabwaga amazina bikurikije agaciro babaga baguzwe kuko urugero hari nk’abitwaga nka ba 50cent, 80cent kuko babaga baguzwe amacent angana atyo. Bahabwaga na none amazina kandi ashingiye ku nyamanswa runaka nk’imbwa n’ibindi urugero ruzwi ni nka Dogg Dogg n’ayandi. Si ukwitwa amazina asuzuguritse gusa kuko babaga bari ku munyururu nk’imbwa ari nako bakubitwa.
Ntihagurishwaga abaturuka muri Afurika gusa kuko n’ababaga bavukiye muri Amerika baba abirabura buzuye cyangwa ibibyaririrane(les métis) babaga bavutse ku buryo bwo gufata ku ngufu abakobwa b’abirabura ; iyo bagezaga imyaka runaka y’ubukure bajyanwaga ku isoko na ba sebuja bakagurishwa ku buryo hari n’ubwo batongeraga guhura n’imiryango yabo ukundi kuko hari ubwo bagurwaga n’umubosi wo muri leta ya kure.
Iyo niyo minyururu bambikwaga
Tukaba turangirije igice cya mbere hano aho tubijeje kuzabazanira vuba igice cya kabiri cy’uburyo bagiye bababaho kugeza bagarutse muri Afurika batuzwa mu gihugu cya Liberiya!
Bronze


text:
ISOMO RYA MBERE
Isomo ryo mu ibaruwa yandikiwe Abahebureyi (Heb 3,7-14)
Bavandimwe, 7nk’uko Roho Mutagatifu abihamya ati«Uyu munsi nimwumva ijwi rye, 8ntimunangire imitima yanyu nk’igihe cyamananiza, nk’uko byabaye ku munsi w’igeragezwa mu butayu; 9aho abasekuruza banyu bangeragereje bashaka kunyinja, n’ubwo bari barabonye ibikorwa byanjye mu myaka mirongo ine. 10Ni cyo cyatumye ndakarira iyo nyoko maze ndavuga nti “lteka ryose umutima wabo urararuka; ntibamenye inzira zanjye!” 11None narahije uburakari bwanjye ko batazinjira mu buruhukiro bwanjye!» ; 12Muramenye rero bavandimwe, ntihakabe n’umwe muri mwe wigiramo umutima mubi, ngo yitandukanye n’Imana Nzima, abitewe no kubura ukwemera. 13 Ahubwo buri munsi nimuterane inkunga, igihe cyose hakiri «Uyu munsi» Ibyanditswe bivuga, maze ntihagire n’umwe muri mwe unangira umutima, ayobejwe n’icyaha. 14Twabaye koko umwe na Kristu, niba ariko dukomeje kudahinyuka ku mimerere yacu yo mu ntangiriro.
ZABURI (Zab 95 (94), 6-7abc,7d.8-9, 10-11)
Inyik/ Uyu munsi ntitugundirize umutima wacu,
ahubwo twumve ijwi ry’Uhoraho.
Nimwinjire, duhine umugongo twuname;
dutere ivi imbere y’Uhoraho waturemye.
Kuko we ari Imana yacu,
naho twe tukaba imbaga yo mu rwuri rwe,
N’ubushyo buragiwe n’ikiganza cye.
Iyaba uyu munsi mwakundaga mukumva ijwi rye!
«Ntimugundirize umutima wanyu nk’i Meriba,
nko ku munsi w’i Masa mu butayu,
aho abasekuruza banyu banyinjaga,
Aho bangeragerezaga,
n’ubwo bari barabonye ibikorwa byanjye.
«Mu myaka mirongo ine nazinutswe iyo nyoko,
Maze ndavuga nti “Ni imbaga y’umutima wararutse,
ntibazi amayira yanjye!”
Ni cyo cyatumye ndahirana uburakari,
Ko batazinjira mu buruhukiro bwanjye.»
IBANGONDIRIMBO RIBANZIRIZA IVANJILI (Mt4, 23)
Alleluya Alleluya.
Yezu yamamazaga Inkuru Nziza,
agakiza icyitwa indwara n’ubumuga cyose muri rubanda.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 1, 40-45)
Muri icyo gihe, 40umubembe aza agana Yezu apfukama imbere ye, amwinginga agira ati «Ubishatse wankiza!» 41 Yezu amugirira impuhwe, arambura ukuboko amukoraho avuga ati, «Ndabishatse, kira» 42 Ako kanya ibibembe bimuvaho, arakira. 43Yezu aramwihanangiriza, amusezerera ako kanya 44amubwira ati «Uramenye ntugire uwo ubibwira, ahubwo genda wiyereke umuherezabitambo kandi uture ibyo Musa yategetse abahumanuwe, maze bibabere icyemezo cy’uko wakize.» 45We ariko ngo amare kugenda, atangira gutangaza no gukwiza hose iyo nkuru, bituma Yezu atagishoboye kwinjira mu mugi ku mugaragaro, ahubwo yigumira ahantu hadatuwe; akaba ari ho abantu bamusanga baturutse impande zose.


text:
“Kuko abantu banjye ari abapfapfa ntibanzi, ni abana batitonda kandi nta bwenge bafite, bazi ubwenge bwo gukora ibyaha ariko gukora neza ntibabizi.” Yeremiya 4:22
Mu isi abantu benshi usanga bakennye ibintu bitandukanye,hariho abakene mu bijyanye n’ubutunzi, hakaba n’abandi bakene aribo bo bakene mu gukora ibyiza.
Nta muntu uteye impuhwe nk’ufite icyo ashaka ku buryo bukomeye nyamara ntabyiteho kuburyo atanabimenya. Abahanga benshi bemeza ko injiji iri hanyuma y’abandi bose ari udafite icyo azi kandi nta namenye ko ntacyo azi ,kuko mwene uy’umuntu niyo arwaye ntamenya ko yarembye nyamara arwaye cyane cyangwa agakomeza kumva ko ari umutunzi nyamara ari umutindi wo kubabarirwa.
Bibiliya itubwira abantu bitwaga Abafarisayo,mu mibereho yabo yose yabaga ishingiye ku mategeko ndetse buzuye uburyarya muri bo,ikibabaje iyo usubije amaso inyuma ugatekereza ku mibereho yabo;ntabwo bwari uburyarya bwabo mu magambo nkuko imvugo zabo zari ziri ahubwo icyari giteye agahinda ni ukuntu Imana itabishimiraga.
Niyo mpamvu biteye agahinda igihe cyose umuntu adasobanukiwe uko Imana imubona ahubwo agakomeza kwifata uko intekerezo ze zimubwira. Agatekereza ko ari umutunzi nyamara ari umutindi wo kubabarirwa cyangwa ko yize amashuli ahambaye ariko imbere y’Imana isumbabyose akagaragara ko nta kintu na kimwe yishoboreye.
Dusabe Imana ko yaduha ubwenge bwo gusobanukirwa neza abo turibo mu mibereho yacu,hagati muri bagenzi bacu kandi bihuye nuko Nayo itubona imbere yayo.


text:
Uwizirerera uri mu mwaka wa nyuma wa Kaminuza afite amateka yihariye ashingiye kuri Jenoside yarokotse ndetse n’uburyo yakuze atazi ko ababyeyi be bishwe.
Uwizirerera Sibo Ange ni amazina yahawe n’ababyeyi bamureze aribo Bicamumpaka Jean Baptiste na Adela Mujawabera. Bamutoye akiri uruhinja baramwonsa, baramurera kugeza ubu afite imyaka 23 y’amavuko, ni inkumi yiga muri kaminuza.
Umuryango wa Bicamumpaka utuye mu Mudugudu wa Ruhondo, Akagari ka Nyabugogo, Umurenge wa Kigali mu Karere ka Nyarugenge.
Bicamumpaka avuga ko mu 1993 yari atuye mu Murenge wa Murambi, Akarere ka Karongi, akaba yari umwarimu; aza gufata icyemezo cyo kwitandukanya n’amashyaka ahitamo kwinjira mu bihe byo gusenga Imana, dore ko ngo yabonaga hari ayakoraga ibikorwa bibi byiganjemo ivanguramoko.
Ubwo Jenoside yatangiraga, umubyeyi wa Uwizirerera yafashwe n’ibise ajya kubyarira ku bitaro by’i Kilinda muri Karongi, maze umuryango wa Bicamumpaka uza kubimenya, niko kubwira umugore we ngo aze kujya kumusura maze bafate umwana baze mu rugo.
Ati “ Ubwo yajyaga kumureba, nibwo yahuye n’abana bafite agahinja, arababaza ati ako gahinja ni akande, baramubwira bati ni ak’umubyeyi wari uri mu bitaro nyina bamujyanye. Arababwira ati ngaho rero nimugende turahurira munsi y’urugo hanyuma nze mfate uwo mwana.”
Abana baragiye umwana bamushyira hasi mu mbuga, umugore w’umuturanyi akabwira abantu ko nibibeshya bagafata uwo mwana bizabakoraho. Ngo si uwo gusa wabateraga ubwoba kuko n’abandi baturanyi ariko byagendaga.
Gusa wa mubyeyi yagize ubutwari bwo gufata uwo mwana, interahamwe ziza kumenya ko haba umwana byavugwaga ko ari umututsi, bakaza kumuhiga ariko bakagenda batamwishe bavuga ngo n’ubundi azapfa, ntazabona aho amurerera.
Mujawabera yonkeje wa mwana, akajya amuha amata, aramurera ndetse na wa muforomo wabyaje nyina yaboherereje ibikombe bibiri by’amata y’ifu bakajya bayamuha.
Umufasha wa Bicamumpaka, avuga ko nubwo Ange yavutse mu bihe bigoye ariko ngo yaramureze ndetse aramukuza.
Ati “Yahuye n’ibibazo byo kubura umubyeyi, imvura yaramunyagiye, ariko Imana iramurinda. Yatangiye kunywa amata y’ifu mbere y’ibyumweru bibiri ntaratangira kubona amashereka, nagezeho mbona amashereka araje, ndamwonsa, mukorera ibintu byose nk’abandi bana.”
Uwizirerera yageze mu mashuri makuru ataramenya ko ababyeyi be bishwe
Uwizirerera avuga ko atigeze amenya ko nta babyeyi agira kuko ngo bamufashe neza ndetse ngo usibye ko babimubwiye naho ubundi ngo we yari azi ko avuka aho, cyane ko ngo yabonaga asa na Mujawabera.
Yagize ati “ Aba nibo mfata nk’ababyeyi, nibo bandeze kuva mvutse kugeza ubu. Nabimenye maze gukura nabitekerejeho ndetse birambabaza kuko cyari ikintu gishya nari nakiriye, ariko nyuma nza kubyakira ariko kuko kuva na kera bamfata nk’umwana wabo nta kibazo nigeze ngira.”
Yongeyeho ko abona abo babyeyi nk’abadasanzwe kuko usibye we bareze n’abandi bose hamwe bagera kuri 25 barimo batandatu barokotse n’abandi babaga badafite kivurira.
Ati “Bafite umwihariko, ni ababyeyi batagira uko basa kuko icyo bahaye umwana wabo ni cyo baha n’abandi, baratandukanye cyane kuko biragoye ko wabona umubyeyi uteye utyo, ukonsa atarakubyaye.”
Uwizirerera yifuza ko ibikorwa Bicamumpaka afata nka se yakoze byakwibukwa ku rwego rw’igihugu, akanashimirwa.


text:
Twandikire
Twishimira gufasha abantu bashishikazwa na Bibiliya hamwe n’umurimo dukorera ku isi hose wo kwigisha. Dore bimwe mu byo wakora kugira ngo ubone Abahamya ba Yehova bo mu gace utuyemo:
Reba igihe n’aho Urwibutso tugira buri mwaka ruzabera
Duhamagare cyangwa utwandikire kuri aderesi iri hasi aha:
Rumaniya
Organizația Religioasǎ Martorii lui Iehova
CP 132
OP 39
RO-024330 BUCUREȘTI
RUMANIYA
+40 21-302-75-00
Amasaha y’akazi
Kuwa mbere kugeza kuwa gatanu
8:00 kugeza 12:00 z’amanywa, na 1:00 kugeza 5:00 z’umugoroba.


text:
Mu Karere ka Gasabo, Umunsi mpuzamahanga w’Umwana w’ Umukobwa n’Umugore wo mu cyaro, wakomatanijwe n’umunsi wo gutangiza ukwezi kw’Imiyoborere myiza, Uyu muhango wabereye mu Murenge wa Gatsata mu Kagari ka Akamabuye. Insanganyamatsiko yuyu mwaka igira iti: "Twubake u Rwanda Twifuza, duteza imbere Imiyoborere myiza twita k’Umuryango”
Umurenge wa Gatsata ni umwe mu Mirenge igize Akarere ka Gasabo, uhana imbibi n’Imirenge ya Jabana, Jali na Gisozi ukaba ugizwe n’Utugali dutatu ( 3) n’Imidugudu mirongo Itatu n’Icyenda (39).
Umunyamabanga Nshingwabikorwa w'uwo Murenge Madamu Urujeni Gertrude, yatangiye ashimira kuba Akarere karahisemo Umurenge wabo kuba ariho hizihirizwa uyu munsi. Yakomeje ashimira Akarere kuba karatuje abaturage b'uwo murenge bari batuye mu manegeka bakabaha amazu mu mudugudu w’Icyitegererezo no kuba barabubakiye Inzu mberabyombi ubu bakaba bafite aho basezeranyiriza abantu ndetse bafite n'amazi meza.
Muri uwo muhango kandi inama y'Abagore ku rwego rw’Umurenge bagaragaje ibyagenzweho mu mihigo y'umwaka w'ingengo y'imari 2016-2017 banahiga imihigo y'umwaka w'ingengo y'imari 2017-2018 Imbere ya Perezidante w’Inama y’Abagore ku rwego rw’Akarere akaba n’Umujyanama mu nama Njyanama y’Akarere ka Gasabo.
Umuyobozi w’Akarere Bwana Rwamulangwa Stephen, yashimye cyane abaturage b’Umurenge wa Gatsata uruhare bagize mu matora ya Perezida wa Repuburika.
Bwana Rwamulangwa Stephen, yasabye Abakozi b’Umurenge ndetse n’Akarere gutanga serevisi nziza kandi inoze, kwirinda ruswa kuko icyakorwa cyose ariko abantu badakora ibikwiye byaba ari impfabusa.
Uyu muyobozi yongeye kwibutsa abaturage ko bafite nabo inshingano zo gutanga amakuru aho bitagenda neza ariko banavuge n’ibigenda kuko birahari.
Umutekano nawo nk’inkingi ya byose yabasabye gushyigikira Irondo ry’Umwuga no gutanga amakuru ku nzego z’Umutekano nk'Ingabo na Polisi.
Umushyitsi mukuru muri uwo muhango akaba na Perezidante w’Inama y’abagore ku rwego rw’Akarere, yashimiye abagore bo mu Murenge wa Gatsata ku mihigo besheje neza anabasaba gukora ibarura ry’abagore bacuruza agataro muri uwo murenge, abana batwaye inda zitateganijwe hamwe no gukomeza gukora ubukangurambaga ku isuku.


text:
Gutukura kw’amaso gushobora guterwa na Allergie cyangwa se umunaniro
Uburyaryate mu maso buturuka ahanini ku bibazo bikomoka ku kutabasha kwihanganira ibintu bimwe na bimwe k’umubiri w’umuntu (Allergies).
Umunaniro ukabije na wo ushobora kuba inkomoko y’uburyaryate bw’amaso. Mu gihe amaso yatukuye arimo n’uburyaryate, hari uburyo bwinshi bwo gukoresha kugira ngo ububabare bugabanuke.
Nk’uko urubuga rwa fr.wikihow.com rubitangaza, ngo mu rwego rwo koroshya allergies, wakurikiza inama zikurikira:
Gufata agapamba gatose ukagakandisha ku jisho, birifasha gusubirana umubyimba waryo iyo ryatumbye. Ubundi buryo ni ugufata gant yo kwiyuhagiza ukayinika mu mazi akonje, hanyuma ukayirambika mu maso afunze, ukayivanaho nko mu minota 20.
Niba ugira allergies z’amaso ugirwa kandi inama yo gukoresha imiti irwanya allergies. Ngo iyo miti umuntu ashobora kuyigura atiriwe ayandikirwa na muganga, mu rwego rwo kubaganya uburyaryate no gutukura kw’amaso.
Gusa ngo si byiza gukoresha iyo miti iminsi myinshi yikurikiranya kandi ngo si byiza kuyikoresha mu gihe umuntu afite ibindi bibazo by’amaso bidashingiye kuri allergies.
Irinde kubyiringira amaso kuko byatuma ibimenyetso bya allergies byiyongera.
Ushobora kandi kugabanya ibimenyetso bya allergies wambara amataratara y’amaso cyangwa se arinda izuba mu gihe uri hanze.
Ngo ibi bifasha kurwanya ibintu bitandukanya bitera allergies mu maso yawe.
Ni ngombwa kandi kumenya ibintu bigutera allergies, hanyuma ukabyirinda. Urugero, nk’inyamaswa zo mu rugo (imbwa, injangwe), ni bimwe mu bitera allergies zitandukanye ku mubiri w’umuntu.
Hari igihe kandi uburyaryate bw’amaso buterwa n’umunaniro ukabije. Iyo umuntu afite ububabare bw’amaso bwatewe n’umunaniro, ashobora kuzana amarira, kutareba neza, kubona ikintu mo bibiri, ndetse n’urumuri rukamubangamira.
Ngo kunanirwa amaso biterwa no kureba ikintu kimwe igihe kinini, yaba umuhanda, mudasobwa, telefoni, igitabo n’ibindi.
Iyo ubonye utangiye kugira ikibazo, impuguke mu by’amaso zitanga inama zo kugabanya igihe wakoreshaga kuri ibyo bintu niba bishoboka.
Gukorera cyangwa se gusomera ahantu hari urumuri runyuranamo, rukeya cyangwa se rufite amabara na byo bishobora guteza amaso ibibazo.
Abaganga b’amaso batanga inama ko buri minota 20, umuntu aba agomba guhindukira akareba ikindi kintu gitandukanye n’icyo yarebaga kiri muri metero 60, byibura amasegonda 20.
Ni byiza gushaka amataratara yihariye, agufasha gukorera kuri mudasobwa ntugire ikibazo, ndetse no gusoma ibintu biri kure, mu rwego rwo kugabanya umunaniro w’amaso.
Tunganya Ecran yawe, ku buryo iba iri byibura muri cm 60 uhereye aho amaso yawe ari, kandi ijye neza imbere yawe.
Gusukura ecran yaba televiziyo cyangwa se mudasobwa na byo ni ngombwa, kuko ngo iyo zanduye gusoma biragorana.
Ngo niba ukoze ibyo byose uburyaryate ntibushire ndetse n’amaso agakomeza gutukura, ni ngombwa kwihutira kujya kwa muganga w’amaso ngo kuko bishobora kuba ikimenyetso cy’ikindi kibazo gikomeye cy’amaso.


text:
Hari abasore bahemukorwa n’inkumi bagashyira ubwo buhemu ku bakobwa bose , ariko ubuhamya bw’umwe mu basomyi ba Ibyishimo.com bugaragaza ko abakobwa b’umutima bakiriho kandi Imana ariyo ibatanga gusa.
Mu buhamya bwe yaduhaye mu nyandiko yagize ati :” Bakunzi b’uru rubuga cyane cyane abakunze kwandika bavuga akababaro batewe n’abakobwa bakundanye bigatuma bazinukwa abakobwa bose ndagirango mbasubizemo intege mbabwire ko bazabona abo bifuza.
Njye nigeze kwandikira uru rubuga mbabwira akaga nahuye nako ko gukundana n’abakobwa babiri batandukanye, uwambere imico twapfuye nko kunca inyuma, kubeshya, gutendeka, gukura ibyinyo…n’uwa kabiri nabonye nzi ko atandukanye n’uwambere nza gusanga nawe ari uko ameze kandi naramukundaga cyane.
Byiyongereyeho n’ubuhamya burenze ubwenge ubwange numvaga mu bahungu bagenzi bange, nyuma naje kuzinukwa burundu numva ko abakobwa bose ari bamwe ndetse numva n’urukundo ruragiye burundu abakobwa bose mbashyira mu gatebo kamwe!
Kubera agahinda kenshi nari mfite ku mutima nagishije inama nyinshi mu nshuti biranga kuburyo narize amarira nange yanteye isoni nk’umuntu w’umugabo kubona ndirira umukobwa ariko ntabihe agaciro.
Naje kubona ko igisubizo ari Imana gusa dore ko ndi umu Kristu ariko ikosa nakoze ni uko abo nashatse bose bampemukiye ntigeze mfata umwanya ngo nsenge Imana ahubwo nabarangirwaga n’abandi nkisanga nabakunze!
Nyuma naje gufata umwanya wo gusengera umu fiance, ndiyiriza aribyo nsengera gusa… Icyantangaje ni igisubizo gitangaje Imana yampaye; naje guhura n’umukobwa mwiza witonda, usenga, wubaha, ucisha bugufi, uvugisha ukuri,……mbese utandukanye kure cyane n’abo twakundanye mbere bose.
Imico afite kuva nitwa njye nta mukobwa nari nayibonana ndetse na bashiki bange nita ko barezwe arabarenze … Ubu turakundana kandi mbona ariwe Imana yanteganyirije kuko yujuje byose nifuza ku mukobwa …mbese mbona umunsi twashakanye nzaba ndi muri paradizo, ndetse n’iyo bitashoboka ko tuzabana byibura yatumye mpindura imyumvire ko burya abakobwa bazima bakiriho.
Inama nagira abahemukiwe mu rukundo ni uko batakwemera guheranwa n’agahinda, kandi burya umuntu uguhemukiye mu rukundo mugatandukana hari icyo Imana iba ikurinze wenda cyari kuzababaho wowe utazi.
Nibikubaho ujye ufata umwanya munini wo gusenga naho ubundi agahinda ugahaye intebe mu mutima wawe wakwisanga wasaze. Imana ibarinde


text:
Abayobozi b’inkiko nkuru ndetse n’Urukiko rw’Ikirenga bavuga ko hari ikibazo gikunze kugaragara mu nkiko aho abacamanza bashobora gufata imyanzuro y’imanza itandukanye kandi ibirego biteye kimwe.
Perezida w’Urukiko rw’Ikirenga Prof. Sam Rugege avuga ko Iyo usomye imanza zicibwa n’inkiko zitandukanye ukazigereranya, rimwe na rimwe usanga hari izicibwa mu buryo butandukanye kandi ikibazo ari kimwe.
Yemeza ko ibyo ubisanga mu nkiko zitandukanye harimo n’Urukiko rw’Ikirenga. Ibi ngo bikaba bituruka ku mpamvu zitandukanye ariko ahanini bigaterwa no kumva amategeko mu buryo butandukanye.
Uyu muyobozi avuga ko kuba umucamanza yatanga umwanzuro w’ikirego ku buryo butandukanye n’ubwa mugenzi we ngo nta kindi kiba kibyihishe inyuma, ahubwo ngo ni uko amategeko adateye nk’imibare, ngo itegeko riba rihari ariko imisesengurire ya ryo ikaba ari yo itandukanya imyanzuro y’abacamanza.
Yagize ati “Twese tuzi ko amategeko atari nk’imibare ahanini igira igisubizo kimwe ku isi yose. Mu mategeko, abanyamategeko bashobora kumva ingingo imwe ku buryo butandukanye kandi buri wese agatsimbarara ko ariwe ufite ukuri”.
Yungamo ati “Umuturage utazi ibirebana n’amategeko we akibaza impamvu abantu baba bariganye, cyangwa bafite amashuri angana, bakora umwuga umwe baca imanza zitandukanye ku kibazo kimwe, ndetse umwe akibaza impamvu yatsinda ku rwego rwa mbere ariko mu bujurire agatsindwa. Duhura n’ikibazo cy’abavoka baza imbere y’urukiko bakaburanisha imanza z’urwo rukiko zivuguruzanya mu buryo zisobanurangingo imwe y’itegeko”.
Prof Sam Rugege avuga ko ibi bigira ingaruka ku muturage uba watanze ikirego gisa n’icya mugenzi akabona imyanzuro y’ibirego itandukanye, ati ” Bitera ikibazo cy’uko abantu bashobora kwibwira ko batahawe ubutabera ko mugenzi we yatsinze mu rubanza kandi ibibazo bya bo biteye kimwe”
Abayobozi b’abacamanza biga ku kibazo cy’imanza ziba ziteye kimwe ariko zigakemurwa ku buryo butandukanye (ifoto/Muhire D)
Ingaruka nk’izi ngo ntizigera ku baturage baba batanze ibirego ahubwo ngo n’abacamanza bo mu nkiko zo hasi ntibamenya umurongo bafata igihe bahuye n’ikibazo runaka.
Niyo mpamvu abacamanza bakuru bahuriye hamwe mu rwego rwo kurebera hamwe ingingo z’amategeko batumva kimwe ngi zishakirwe umurongo ngendarwaho wumvikanyeho kugira ngo ukurikizwe n’inkiko zaba inkuru n’izo hasi.
Ibirego bikunze kugaragara biteye kimwe ariko bigafwaho imyanzuro itandukanye ni ibirebana n’amategeko y’umusoro, ay’ubutaka, umutungo utimukanwa, amategeko y’umurimo, ay’amabanki n’ibindi.
Umuvugizi akaba n’umugenzuzi w’inkiko, Itamwa Mahame Emmanuel avuga ko kuba umucamanza yaca imanza ku buryo butandukanye, abaturage batagomba kubyitiranya na ruswa ishobora kuba yariwe n’umucamanza.
Aragira ati ” Mu byukuri amategeko ntabwo ari nk’imibare gufata rimwe ugateranyaho rimwe bikaba kabiri, ahubwo ni ibintu byo gutekereza, iyo hajemo rero gutekereza abantu bashobora gusesengura cyangwa bagatanga ibitekerezo ku buryo butandukanye”
Akomeza agira ati” Ibyo si umwihariko w’ u Rwanda gusa, ubisanga ku isi yose aho abantu bashobora kugira ibitekerezo bitandukanye”
Imyanzuro mishya izafatwaho ibyemezo n’izi nzego nkuru z’ubucamanza nta cyo izahindura ku myanzuro yigeze gufatwa n’ubucamanza nk’uko iyo itegeko rishya rigiyeho nta muntu ujya kuzura ikirego yatsinzwemo iryo tegeko ritarajyaho.